c: application/atom+xml

text:
Mi chu thusawi thiam engang mahse, experience nei ţha engang mahse, Pathian thu rîl leh thûk te hre hnem engang mahse, Pathian faka lâm leh thilpekah tluk chi ni lo mahse, rawngbawlnaah dinhmun sâng leh ţha zawng zawng chelh kim vek mahsela, a nungchangin belhchian a dawl lova, a chenpui te, a rawngbawlpui te, pawnlam mite (kohhran dang leh ringlote) nena an inkârah thil fello a awm tlat chuan, Pathian nena an inzawmna pawh a ţha chuang hauh lovang tih hi thil chiang sa a ni.
Kan Thu khel tur hi Ringtute tâna Nun Duhawm, Midangte tâna Malsawmna Nun leh Nun-Chhenfâkawm a nih avângin “Ringtu Nun Rangkachak” (GOLDEN RULES FOR GODLY LIVING) tiin ka vuah a ni. Rules a tam deuh hlek a, Rules ţhenkhat chu kan kai-kawp mai ang a, a tawi zawnga chhui kan tum na a, a tawi thei vak lo. Mahni nun-ah ţheuh seng-lut ila, Ringtu dik tak i ni chiah em? tia Mahni in-zawtin ngaihtuahna seng zui zel bawk ila a ţha ang.
2.1. THUDIK LO SAWI CHHAWNG SUH
Ex.23:1, “Thuthang dik lo chu i sawi chhâwng mai mai tûr a ni lo ve.” Bible hian Thudik chu sawichhawng a, sawidarh tura min phut laiin, Thudik lo, Thuthang dik lo phei chu sawichhawng miah lo turin min ti a ni. Tuteemaw chungchânga Dâwt kan sawi hian, an hun kal tawh, kal mêk leh lo la awm tur thlengin kan tih-chhiat sak vek thei a ni.
Chuvangin, Pathianin Dâwt sawi hi a haw hle a, Dâwt hmangten Pathian ram an luah dawn lova, “Pawnah chuan… dâwt ngaina leh dâwt hmang apiangte chu an awm” a lo ti tawp tawh a ni (Thup.22:15). Paula pawhin Pianthar hmaa ze chhe tak-te kha bânsan turin min hrilh a, “In hmân lai awm dân kawnga mihring hlui, bumna châkna anga chhe deuh deuh kha hlîp thla ula. Chutichuan, dâwt sawi bânin, mahni ţhenawm hnenah thu dik tak sawi ţheuh rawh u; inpeng tawn ţheuh kan ni si a” (Eph. 4:22,25) tiin.
Dâwt sawitu chuan AMAH a intihchhiat bâkah, MIDANG a tichhe tel nghal bawk hi a pawi ber lai chu a ni. Tin, Amah mai bâkah, a Rawngbawlpui leh a Ţhian-te leh a Hnathawhna hmun (colleagues, friends & organization) thlengin a ti-hming-chhe tel thei hi a pawi leh-zual lai tak chu a ni bawk. Tuemaw-in, “PASTOR LEH UPATE HI KA RING THEI TAWH LO. DÂW-HEH AN NI. ANNI’N VANRAM AN KAI CHUAN KS LEH TUALTHAT-TE PAWH VANRAM AN KAI VE THO ANG” tia hmusit taka a sawi i hriat chuan, Pastor leh Upa zawng zawng kha Dâw-heh an ni a, an sual a tihna a ni kher lo. Pastor leh Upa ţhenkhat-ten Dâwt sawi an chin avâng leh an tenawm êm avângin Pastor leh Upa dang rêng rêng pawh a hmuh-chhiat phah vek tihna a ni zawk.
2.2. MISUAL ZINGAH TEL SUH
Ex.23:1b, “Hretu fel lo tak nihna tûrin mi suaksual zîngah chuan i kut chu telh ve suh.” Helai thu hian, Hlâwkna kan lo têl ve theihna tura Misual (thil ţha lo tih tum tupawh) thurualpui, ţanpui leh an rorelnaa va tel, thil ţha lo an tih theih nân-a rilru, kut, leh tha leh zung va thawh emaw, misual 2 emaw, a aia tam emaw inthuruala thil sual an tihnaa taksa ngeia va tel ve lam kha a kâwk a ni.
Tunah hian, Dân lova kan rama lo lut ţhin, Ram-dang mite (Foreiner/India mi ni lo) lo hum leh lo ţanpui hi a hlauhawmna leh a pawina kan hre kher lo mai thei. Vai, ILP nei lo lo hum te, Ram-dang mi (Indian anga lo insawi-te) lo hum leh lo ţanpuite (harboring & abetting foreigners) hi Pathian pawi khawihna leh India Dân Bawhchhiatna leh Sorkar dona lian tak a ni tel nghal a ni. Heng Ram-dang mi Dân lova kan rama lo lut te hi Bible-in Misual a tih category zinga tel an ni.
Ţhenkhat chuan Ram-dang mi ni reng siin, India-ah Birth Certificate, Driving License leh Indian Passport thlengin an nei vek tawh. Heng zingah hian Rawngbawltu pawimawh tak tak pawh an tel nia! Râpthlâk tak a ni!!! Ringtu dik tak an nih chuan, Dâwt sawi lovin, an nihna dik tak (True Identity) nen, Visa leh ILP pangngai leh dik takin kan ramchhungah an lutin an chhuak mai tur a ni.
Ţumkhat chu Phaia ka awm lai khân, Hnamdang-mi pakhat hian Birth Certificate leh Driving License leh Indian Passport siamnaah ţanpui turin min sawm a, pawisa pawh tam tham tak min pek a tum a. Mahse, ka hnial fithla tawp a. A thiltih tum dân chu Bible leh India Dân kalh a nih avânga ţha ka tih loh thu pawh tlang takin ka hrilh nghal hmiah mai a ni.
2.3. THIL SUAL TIH TUM MIPUI CHU ZUI SUH
Ex.23:2, “Thil sual tih tumin mipui chu i zui tûr a ni lo va; Thubuaiah pawh a tam lam, a dik lo zâwk lamah chuan i ţang ve mai tûr a ni hek lo.” Helai thu hian, Thil dik tak duh avânga thiltih ni lem lova, Hruaitu (leader)-in a hruai-sual vang emaw, Hruaitu nei lem lo, Mipui Să-hăwk (Mob)-in thil ţha lo an tihnaa taksa ngeia va tel ve emaw, lam a kâwk ber a ni.
Mipui Să-hăwk (Mob) thiltih hian thil ţha lam aiin, thil ţha lo tam tak an khawih pawi zawk ţhin. Mob thiltih-ah rêng rêng chuan (a vai chuan a ni lo), Thil ţha tih duhnaa bul an ţan pawhin dik tawk lo (fel-hlel deuh) a lo inzep leh ţhin bawk. Hei vang hian Pathian Kut leh Roreltu Thuthlûkna nghâk duh lova, Mipui thinrim, ngaihtuahna fim tawh lo, a chhe lam hlir ngaihtuah tawh pungkhawm (Thil sual tih tum mipui) chu ringtuten kan zui loh leh an zinga kan telloh hi a him ber a, chu chu Bible-in min zirtir a tum chu a ni.
Bible aţangin Example la chhuak ila. Juda Mipui Să-hăwk (Mob)-in Uirenu den-hlum tura an rawn hruai lai khân, Juda Dân hmanga dik taka rorelsak tum-a thil ti an ang a. Mahse, a nihna takah chuan, Mipa kha an hum duh vang nge??? Hmeichhia leh Mipa kha den-hlum ve ve tur an nih laiin, Hmeichhia chauh an rawn hruai a nih kha!!! Bible Scholar ţhenkhat chuan, kha thil dik lo tak mai kha Lal Isua’n awlsam taka Uirenu a chhanchhuah theih phahna chhan lian tak pawh a niin an ngai (See Johana 8).
Juda Mipui Să-hăwk (Mob)-in Stephena an den-hlum chungchângah pawh khân, Stephena’n Judate chungchâng a sawi-ah khân Thudik lo leh Dâwt pakhat mah a tel lo. Juda mipui thinrimin an den-hlumna chhan tak zawk chu,,, STEPHENA KHÂN THUDIK TAK, JUDATE SUALNA KHA UALAU TAKA A SAWI CHHUAH AVÂNGIN NÂ AN TI ÊM ÊM A, AN THIN A KHEI TA A NIH KHA!!! (Tirh.6 & 7). Stephena den-hlumna tura Juda Sakhaw Hruaitute aiawha Thutlûkna siamtu leh Hriatpuitu (Authority & Witness) Saula khân, Juda Mipui Să-hăwk (Mob) thiltih kha a dik lohzia a hriat-fiah hnu chuan a piangthar ta a, a hming pawh Paula tia thlâk a ni a, Stephena Thuhrilh (Lal Isua) kha Thupui-berah a nei ta nghe nghe a nih kha.
Mipui Să-hăwk (Mob) rilru hi a fîm lohzia Bible-in a tarlang chiang khawp mai, “MIPUI CHU EI LEH IN TURIN AN ŢHU HLAWM A, INFIAM TURIN AN THO LEH A… INKHAWMNA INAH-TE AN HNAWNTIR ANG CHE U A; A NI, TUPAWH A TIHLUM TUR CHE U APIANGIN PATHIAN CHUNGAH THIL ŢHA TIIN AN INHRIA ANG, CHUTIANG HUN CHU A THLENG DAWN” (1Kor.10:7, Joh.16:2), tih a ni a. Lal Isua Ropui taka Jerusalem-a a luh laia “HOSANNA!!!” tia autu Mipuite bawk kha, a hnu lawkah “KHENGBET RAWH” tia autu an ni leh mai a nih kha.
Chuvangin, Hruaitu leh Fuihpawrhtu an nei emaw, nei lo emaw, Tuteemaw tihchhiatna tura Mipui emaw, Pawl emaw (a Tam lam chu dik tura i ngaih avânga) an Thiltihnaa i tel ve a, i lo inrawlh ve a nih ngat chuan Chunglam khian i chungah Action a rawn la ve ngei ngei dawn a, i him bik hauh lovang. Mipui Să-hăwk (Mob) kha i lo zui ve ngawt ang e.
2.4. MI RETHEI DIK LO TAKIN RO RÊLSAK SUH
Ex.23:3,6, “Mi rethei pawh a Thubuaiah i ţan bîk tûr a ni hek lo. I Mirethei chu a Thubuaiah dik lo takin i rêlsak tûr a ni lo.” Helai thu hian Roreltuten (Magistrate/Police/Khawtlâng Hruaitu, Tlawmngai Pawl Hruaitu leh Kohhran Hruaitu, Roreltu Ţanpuitu) Miretheite chunga Rorelna dik an ken-kawh a ţulna chungchâng a kawk ber.
A sawi tum erawhchu a chiang tawk viau-in a lang. Mirethei chu a lan dâna a lainatawm leh a khawngaihthlâk êm avangin, khawngaih phu-a ngaiin a dik lohnaah pawh hrem duh lova, chhuah zalen mai tur a ni bik lova, Rorelna fel tak leh dik tak chu a chungah hlen ngei ngei tur a ni (Lev.19:15). Pawnlam lang thei leh hmuh-theih ringawt hmangin Rorelnaah Thutlûkna siam loh tur a ni.
Hetihlai vek hian, Miretheite hi khawvelah chuan hnehchhiah, hmuhsit leh enhniam an ni a (Sam 12:5, Amos.2:7, 4:1). An chungchâng thu relnaah pawh ngaihsak loh leh nâm-nul an awl hle a, mihausa leh miropuite angin tute thinlungah mah thu an sawi thûk lo. Hetiang hi an dinhmun a nih avâng hian Pathianin a ngaihsak a, Rethei te, Pachhia te, Hmeithai te, Pa nei lo te tân Pa a nih thu te, an lama a ţan tlat zia-te a sawi chamchi a ni (Deut.14:29, 24:17, Sam 6:5, 72;4, 82:3,4, Thuf.29:14, 31:5, Jer.22:3, Zak.7:10).
Kan ramah pawh hian Mirethei te, Pachhia te, Hmeithai te leh Pa nei lo te hian an chanvo dik tak hi an chang chiah ang em aw? tih hi Zawhna lian tak a ni. Mizoram chu hawina lam apiangah Kohhran Biak In hmuh tur a awm a. Inkhawm turin kan inpel suau suau a. Kohhran rawngbawlna peng hrang hrang lah a tam! Zoram-pawn lama Missionary kan tirh-chhuah te, kan Mission Budget te leh Tualchhung Kohhran tâna kan sen zozai te hi ava tam êm!!!
Hetih lai hian, Pathian Thiltum (God’s Mission) pawimawh tak mai, kan bula awm mêk, “Rethei te, Pachhia te, Hmeithai te, Pa nei lo te an Hrehawm laia Kan leh Ngaihsak hi Kohhran leh Ringtute hian kan ti-ţha tawk em aw?” tih erawhchu inchhût fê tham a awmin ka hria (Tirh.6:1,Jak.1:27). Kohhran Pawl (denomination) ang chuan in-chhuichian leh in-enfiah a hâr deuh a nih pawhin, Ringtu-mimal nangmah khân i tih tur hi i ti chiah em le??? tih hi a pawimawh.
2.5. I HMÊLMA/A HAWTU CHE ŢANPUI RAWH
Ex.23:4-5, “I Hmêlma Sebâwngpa emaw a Sabengtung emaw bo i hmuh chuan, a hnênah i khalh hâwnsak leh ngei tûr a ni. Nangmah hawtu che Sabengtung a phurin a delh beh reng i hmuhin, puih duhna rêng nei lo mah la, i pui ngei tûr a ni”
A chunga Bible sawi tum khi a chiang leng-lawng hle. Kan hmêlma, kan chhiatna tur zawng char char-tu, kan thih hial pawh duhtu pawh nise, Phubâ la mai lova, Ţanpui an ngaih hun apiangah chuan ţanpui zel turin Bible-in min ti a ni. Pathianin Amah Ringtute hi he khawvelah hian “DANGLAM” tura min beisei tlat avângin khawvel mite tih-loh-dân anga thil kan tih hi a ţul tlat si!!!(Rom 12:1-3). Thuthlung Thar Zirtirnaah phei chuan a chiang lehzual a. Lal Isua Zirtirna zawm hi kan tih-tur awmchhun a ni a, tuna hmang thei rih lote pawhin hmang ngei tura ţan kan lâk a ţul a ni.
Lal Isua’n Thuthlung Thar Zirtirna Danglam tak a rawn Au-chhuah-pui a, Matthaia 5:43-44, Luka 6:27-ah, “I Hmêlma hmangaih la, a tiduhdahtu che chu Ţawngţai sak rawh u, a hua che u chu an ţhatna tur ti ula,” tiin. Hei hi Tirhkoh Paula pawhin a rawn Chhun-zawm a, Rom 12:20-ah, “I hmêlma a rilţâm chuan ei tur pe rawh, a tuihâl chuan in tur pe rawh. Chutianga i tih chuan a lu chungah meiling i chhêk-khâwm a ni ang,” a rawn ti ta a ni. Ringtu Dik tak tân chuan Hmêlma leh min Hawtute Beih-let ve lam emaw, an Chhiatna tur zawn lam emaw chu a lang ta lo hrim hrim mai!!!
LAL ISUA ZIRTIRNA (THUTHLUNG THAR ZIRTIRNA) HI THUTHLUNG HLUIIN BEISEI TAKA A LO THLIR KHA A NI. Chuvangin, Ringtu Dik tak, Ringtu-Nun Chhenfâkawm Neitute chuan hetiang lam hawi Testimony sawi tur hi in nei ţeuh ang. Kei pawhin hetiang lam hi ho te-te ka tawng ve tawh. Dâwt hmangin Misual hovin min bei a, ka Eizawnna leh Rawngbawlna min tih-chhiat sak vek a. Ka future thlenga min tihchhiat sak vek tumin ţangrualin hman theih zawng zawng hmanruaah an hmang a, Jail ka thlen phah hial.
Thil mak tak mai erawhchu, Jailah pawh khân rilru hâhna chhetê mah ka nei lova, ka mut a tui êm êm a. Jail-Chaw tui lo zet, Alu chhum, Dailuah dal êm êm, Chi leh Hmarchâ chauh kan hmeh ţhin na a, ka chaw-ei kha a tui lutuk mah mah a, ka thau kung kung mai!!! Daniela-te Ţhian-za-ho kha ka hre chhuak!!! Khatihlai khân tisa takin bei-let ve duh ta ila… tih-theih chu ka nei ve lutuk a ni. Mahse, Ringtu ka nih avângin Lalpa ka nghâk a, ngawi rengin ka tuar a. Misualho duh dân anga thil a thlen vek erawhchu Lalpa’n a phal lo. Tunah chuan Hnehna chu Lalpa ta a nihzia a lang chiang tawh hle.
Dâwta sual tinrenga min hêk laia LAWMNA MIN PETU LEH LALPA KUTA ENGKIM KA DAH THEIHNA CHHAN THURUK chu ahnuaia Bible Chang 3-te hi an ni:-
(1). “Phubâ la suh ula, Pathian thinurna kian zawk rawh u, Phubâ rêng rêng keima lâk tur a ni, keiman ka thungrul ang, Lalpa’n a ti” (Rom 12:19),
(2). “Phuba reng reng Keima lak tur a ni, Keiman ka thungrul ang. Lalpa chuan a mite a ngaihtuah ang” (Heb.10:30),
(3). “Keimah avânga an hau che u a, an tihduhdah che u a, Dâwta sual tinrenga an hêk hunah che u in eng ala thawl ang” (Mat.5:11).
Lalpa Kuta Engkim Dah chu a ţha-in, a lo hahdam-thlâk kher mai. Hetiang ang Thilthleng aţanga Thil chiang êm êm leh Langsâr tak pakhat chu, MIIN (MISUAL LEH MIŢHA) I CHUNGA AN THILTIH AŢANGA I RE-ACTION KHÂN ENG-ANG RINGTU NGE I NIH A TÂRLANG NGHAL A NI. Bible sawi angin, Misualin kan chungah engang thil pawh lo ti sela, ti-let ve lova, phubâ la ve lova, Pathian Kuta dah a, Pathian Thinurna ken zawk hi Ringtute Tih-tur Dik tak a lo ni e. Pathianin Phuba min laksak dawn tih Bible-in min hrilh chiang hle, “In hmêlma nangmahni beitute chu LALPAN a tihtlawmsak ang che u a; a bei tur che u-in kawng khatah an lo lut ang a, kawng sarihah an tlanchhia ang” (Deut.28:7).
Pathian hian Misualho Hrêm dân, Hrêm chunga khêk dân leh Thungrulh dân chu a lo hre ber mai alawm le, “Lalpa chuan Amah ngaihsaktute chu thlêmna ata chhan chhuah dân leh fel lote chu rorel ni atân chuan hrêm chunga khêk dân a hria; châkna bawlhhlawh kawng tisa anga awm leh rorelsakna hmusittute lek phei chu rorel ni atân hrêm chunga khêk dân a hre lehzual a ni. Ât-huai leh tihmawh an ni a, ropuinate an sawichhiat pawhin an khur ngai lo,” (2Pet.2:9-10), tih Ziak a nih kha.
Ringtute hi Khawvela awm kan ni a, Mihring kan nih avângin, Thilţha lo leh Thil dik lo kan hmuh chuan kan thinrim tur a ni. Mahse, Sual erawh kan sual tel kher tur a ni lova, Pathian nen-a inzawm Ringtu dik tak kan nih chuan, kan Thinur pawh Nî-in a tlâkpui tur a ni lo. Kan Thinur chu Thil sual tih nân leh Thil ţha lo tih nân, Midangte chhiatna turin kan hmangin, thil kan ti tur a ni lo (Ephesi 4:26).
2.6. THUDIK RAPBETIN, MIFEL TIHLUM SUH
Ex.23:7, “Thu dik lovah zawng inthiarfihlim daih rawh; tin, Mi thiam leh Mi felte chu tihlum suh; mi suaksualte chu thiam ka chantîr dâwn si lo va.”
He thu hi Rorelna Hmun (Kohhran leh Court)-a Thudik sawi a ţulzia leh Thudik ţan tlat a ţulzia a sawina a ni. Bible sawina dinhmun (context) aţanga a landân chuan, Misual, hausa leh thiltithei tak, ho (pawl) nei ţha tak tuemaw-in Mifel chu îtsikin, Tihchiat tumin a phiar-ru a, Dâwtin sual tinrenga puh-in a hêk a. Thudik tawk lo hrang hrang chu Evidence atâna hmangin theih-tawp chhuahin Roreltu chu hneh (convince) a tum a. Heta Thuhretu (witness) atâna a hman leh Evidence atâna a hman-te hi pawisaa thamin, kawng hrang hrangin dâwt sawi turin a hrilh hlawm a ni.
Hetiang dinhmunah tak mai hian Bible chuan, Thudik rapbet a, Mifel chu tihlum (tichhe) lo turin leh Misual lamah hian ţang lo turin thurawn min pe a ni. Khawvelah hian hetiang lam Case, Mifel Dik Lo Taka Thiam loh chantir “WRONGFUL CONVICTION OR CONDEMNATION OF INNCOCENT PEOPLE” lam hi a tam khawp mai. Kan ramah pawh hian sawi duh ta hlawm ila, hetiang lam Case hi sawi tur a tam hle-in a rinawm. Kan huatzawng, kan ngeizawng, kan er leh kan tluk loh, kan îtsik tak te an nih avângin an chhiat theihna turin theihtawpin thil kan ti ve ţhin a, anmahni Beitute lamah kan lo ţang ve a, kan thurualpui ţhin a ni.
Kohhran Intelkhawm Pawl (World Alliance of Reformed Churches) pawhin “SHAMEFUL RECORD OF CONVICTING INNOCENT PEOPLE” tih Thupuia hmangin, UPDATE MAGAZINE, March 2000.Vol.10, No.1-ah khân hetiang lam hi an chhuah nghe nghe. A hnuaia link-ah hian, Misualten In-thurual a, Mifel Dâwta an puh a, an beihna i hmu ţeuh ang, a lungchhiat-thlâkin, a râpthlâk tak zet zet a ni. http://www.forensiccolleges.net/blog/2010/15-shocking-wrongful-convictions/
Bible pawhin Mihringin Thudik a ngaihsak lohzia lungchhe takin a rawn sawichhuak a, “He hnam hi LALPA an Pathian aw ngaithla lova, thununna dawng lo hnam an nih hi, Thudik chu a boral a, an kâ ata paih bo a ni ta.. Ka beng chhîin ka ngaithla a, Tuman thudik an sawi lo, Tuman, eng nge ka tih tâk? tiin an suahsualna an sim hek lo; Mi tinin mahni kawng an hawi ta ţheuh va, Indo hmuna sakawr lîm buan buan ang maiin.. Bumhmang zîngah i chêng a, An bumna avângin kei mi hre duh lo, tih hi LALPA thu chhuak a ni,” (Jer.7:28, 8:6, 9:6).
Bible sawi khi kan ramah pawh hian a thleng dik tak tak ta e, “RORÊLNA CHUAN HNUNG LAM MIN HAWISAN A, FELNA CHUAN HLA TAKAH MIN DINSAN TA: THUTAK CHU KAWTTHLÊRAH A TLU RENG SI A, DIKNA CHU A LÛT THEI LO A NI,” (Isaia 59:14) a tih kha. Khawvelah hian Thudik ţantu leh ngainatu an va tlêm ta êm!!! Zoram hi engnge kan an ve ang le??? Ringtu Mimal, Pawl leh Kohhran hi kan in-enfiah a hun tak zet zet ta e.
Tirhkoh Paula sawi ang khân, Biak In ţha tak taka Inkhawm fo si, Lâm fo si, Pathian thu zir fo si hian Vanramah hian kan kal lo mai ang tih hi ava hlauhawm ta êm!!!??? (2Tim.3:6-9). Thudik ţantute chuan dem an hlawh a, hmuhsit an ni zui ta zel mai chu a nih hi!!! Zawlnei Jeremiah pawh a beidawng hial kha a ni a, “Thu ka sawi apiangin, ka au chhuak a, ‘Inpâwngnêkna leh inramna,’ tiin ka au va; LALPA THU CHU KA TÂN CHUAN, NILENGA DEM LEH HMUHSIT HLAWHNA CHAUH A NI,” tiin a indawm-kun ngawih ngawih mai a nih kha (20:8).
2.7. THAMNA RÊNG RÊNG LA SUH
Ex.23:8, “Tin, Thamna rêng rêng i la tûr a ni lo: Thamna chuan khaw hmu lai mitte hi a tihdelsak ţhîn a, mifel thu chu a tihkhawlohsak ţhîn.”
He Bible thu sawi tum hi a chunga kan sawi tâk “Thudik Rapbetin, Mifel Tihlum suh” tih nen-a inzul leh ţangdun, in unau tlat mai thu a ni. Misual chuan, Mifel a tih-tlûk theih nân, a tih-chhiat theih nân leh a tihhlum theih nân, Mihring kha Thuhretu leh Hmanrua (witness & evidence) atân a neih a, a hman ve tho a ngai a. Mipui Să-hăwk (Mob) fuihpawrh tur leh hmanruaa hmang tur pawhin, Mipui Să-hăwk (Mob) kha pawisa-in emaw, thil ţha engemaw-in a tham-lungawi emaw, a kâ a hup-sak (bribe) emaw a ngai tho tho a ni.
Thamna miin a lâkna Chhan leh Midang a thamna Chhan hi Kawng 2 a awm a (Thamna kan tih hian Eirûkna, Hlemhlêtna a huam telah ngai ila):-
(1). Thil dik lo a tih duh vang,
(2). Amah-in tihtheih a neih tawh loh avângin midang a ruai.
Pathianin Thamna hi a haw khawp a, “PAWI KHAWIH LO THAH NÂNA THAMNA LATU CHU ÂNCHHE DAWNGIN AWM RAWHSE, an ti ang a. Mipui zawng zawngin “Amen” an lo ti tur a ni” (Deut.10:17, 27:25), “Thamna hian Mifing pawh mi-â ah a siam a, rilru chhia a puttir a” (Thuh.7:7), “Roreltuten Mifelte tiduhdah tur leh thisen chhuah turin Thamna an la a, an ngiat hial a, Thamna beiseiin ro an rel a” (Ez.22:12, Amos.5:12, Mika 3:11, 7:3), RAM (KOHHRAN PAWH A TEL NGEI ANG CHU!) A CHHIAT-NA CHHAN BER PAWH LALTEN THAMNA AN LÂK VANG A NI TLAT MAI!!! (See Thuf.29:4).
Tichuan, kan Zoram chhunga Sualna leh Chhiatna, Thlarau lama Ţamna thleng mêk te, Sorkar leh Society leh Chhungkua leh Kohhran-te kan chhiat tial tial-na chhan hi kan Sorkar Hruaitu te, Sorkar Hnathawk te, Kohhran Hruaituten Thamna (Eirûkna/Hlemhlêtna/Thamna) an lâk vang a ni mai lawng maw??? A Chhan bulpui ber a nih loh pawhin, a pawimawh ber-te zingah chuan a tel phâk ngei ang (Joshua 7).
Singapore saw Bhudhist ram an ni na a. Thamna, Eirûkna leh Hlemhlêtna a tlêmin, hetiang Case hi an nei tlêm hle a, “KHAWVELA EIRÛKNA TLÊMNA BER RAM 5-NA” (5th Least Corrupt Country) a hauh phâk hial a ni. An Ram pawh saw Crime-ah a hniam a, an Mipui pawh an Ralmuangin an Zalen êm êm a ni. Kristian Ram (USA, Korea, Mizoram, etc.) te aiin Crime Rate a hniam zawk a, Mipui an Ralmuang zawk tlat mai saw!!?? An Hruaitu Mr. Liao Ran chuan, “MIPUITEN DÂN LEH HRAI AN ZAWM ŢHAT ÊM AVÂNG LEH SORKAR HRUAITUTE AN RINTLÂK ÊM (ACCOUNTABILITY) VANG A NI” a ti.
Bible-in, “DIK TAKA LALIN RO A RÊL CHUAN RAM A PHUISUI A, THAMNA A LÂK CHUAN RAM A CHHE ŢHIN” (Thuf.29:4) a tih angin, DIKNA LEH RINAWMNA AN NGAINAT TLATNA CHU SINGAPORE CHAKNA THURÛK LEH AN MAMAWH CHHÂNNA BULPUI-BER (main reason & answer) a ni mai lawng maw? tih hi Thilchhui mite Zawhna lian tak chu a ni ta a ni.
2.8. HNAM-DANG HNEHCHHIAH SUH
Ex.23:9, “Hnam-dang i hnehchhiah tûr a ni lo: nangni pawh Aigupta ramah khân hnam-dang in lo nih tawh avângin hnam-dang rilru put dân chu in hre si a.”
Hnam-dang mi (ram-dang mi) chunga kan rilru put hmang tur leh kan lo enkawl/dawnsawn (treat) dân tur Bible-in min hrilh hi a pawimawh hle. Bible sawi-tum dik tak hrechiang hawt lova “Hnam-dang huat loh tur” tia a pawng a taka lâk-vawng vak chi erawhchu a ni lo deuh.
Pathianin Israel fate hnenah khân Hnam-dang (ram-dang mi) rêng rêng chu ţha taka enkawl a, dawngsawng turin thu a pe thlap a, dik lo taka hneh-chhiah leh sawisak a phal lo (Ex.22:21, 23:9, Lev.19:33,34, 23:22, Deut.14:28, 16:10,11, 24:19). Hnam-dangte hian Israel fate nen-a ang-khata an chan ve theih leh an ţawmpui theih 3 a awm a:–
(1). Serh an tan chuan Kalhlen kût an hmang ve thei ang (Ex.12:48),
(2). Lalpa tâna rimtui meia thilhlan a hlan duh chuan phalsak an ni (Numb.15:14),
(3). Tualtlânna khuaah an tlân luh phal a ni (Numb.35:15).
Amaherawhchu, Hnam-dang (ram-dang mi)-ten an Bawhchhiat thiang miah lo thil 6 a awm a, chungte chu:-
(1). Chawlhni an serh tur a ni, Chawlhni-ah hna an thawk tur a ni lo (Ex.20:10),
(2). Pathian hming an sawichhiat chuan tihhlum tur a ni (Lev.24:16),
(3). Moleka hnena a fa hmanga inthawi chu tihhlum tur a ni (Lev.20:2),
(4). Mutpui loh tur mutpui chu tuithlar tur a ni (Lev.18:26-29),
(5). Sa thi ruang khawihtu chu a bawlhlawh ang (Lev.17:15),
(6). Israel mi leh Hnam-dang mi an inneih-pawlh tur a ni lo (Deut.7:1-6).
A chunga “HNAM-DANG-TE TÂNA KHAPNA THUPEK 6”-te khian, Thil (issue) hrang hrang pawimawh tak tak a huam a, Issue 5-ah ţhenin, hetiang hian Sawifiah ta ila:-
(1). CHAWLHNI SERH & PATHIAN SAWICHHIAT: Hei hi Thlarau lam thil a ni. Kan ram, “Zoram hi Kristian ram” tia kan chhal ngam tak tak dawn a nih chuan, Hnam-dang lo awm (cheng) ve te pawhin Chawlhni hi an serh ve tur a ni a, kan Pathian an sawichhiat chuan an chungah dân kan lek ve ngam tur a ni.
(2). MOLEKA HNENA INTHAWINA: Pathian do zawnga Setana biakna leh a kaihhnawih thil – aien, kutze-en, Vai pathian bân 10 nei biak, etc. tih lama inhnamhnawih chu, Bible sawi angin ‘tihhlum tur’ a ni!!! Aien, kutze-en, Bân 10 nei biak tih vel hi Hnam-dang ten an ching viau tih chu kan hriat sa a ni.
(3). MUTPUI LOH TUR MUTPUI-TE: Uchûak taka Sex hmang- Chhungte hnai mutpui te, Mipa leh mipa (hmeichhia leh hmeichhia) innei leh inpâwl te, ran pâwl te chungah action nâ taka lâk tur a ni. Tuai leh Patil (Gay & Lesbian)-te chungah dân kan chelek ngam chiah dawn em le?
(4). SA THI RUANG KHAWIH-TE: Sa thi ruang khawih hi Hriselna atâna pawi thei thil a ni. Hriselna lam kaihhnawih-a hrêm ngai te pawh thlei bik nei lova action lâk zel tur a ni.
(5). HNAM ISSUE: Hnam-dang nupui-pasala nei-te chungah action lâk tur a ni. Mingo emaw, Midum emaw, Nupui-Pasala Neitute chu Nehemiah tih angin “kut thawh meuhvin” action kan la ve ngam meuh ang em le??? (cf. Neh. 10, 13:23-29).
Pathianin Hnam-dangte tâna Khapna Thupek a Chhuah, a chunga Tarlan tâk-te khi Hnam-dang-ten an Bawh-chhiat chuan Action la nghal vat turin Israel fate chu Pathianin Thu a pe thlap bawk tih kan hmu a. Hnam-dangte hi ţha taka enkawl a, an chunga ţhat-chhuah tura Thupek kan nih ang tho hian, Hnam-dangte hian Anmahni tâna Khapna Dân an Bawhchhiat chuan dim miah lova dik taka an chunga action la hmiah hmiah turin Pathianin min phut tel bawk a ni, tih hi kan theihnghilh loh a ţha hle a ni.
3. THU HMÂWRBAWKNA
Kan sawi tâk ang khân, Golden Rules hi “Pathian nen-a kan Inkâr” lam aiin, kan “MIHRING-PUITE NENA KAN INKÂR” a ni ber a. Kan Rilru put hmang te, kan Ţawngkam chhuak te, kan Chêtzia te, leh kan Thiltih te khân Ringtu Dik tak, Ringtu Nun Duhawm, Midangte tâna Malsawmna Nun, Nun-Chhenfâkawm, Ringtu Nun Rangkachak Neitu kan ni leh nih loh a Hrilhfiah chiang mai dawn a ni.
Thufing chuan, “ACTIONS SPEAKS LOUDER THAN WORDS” (People May Doubt What You Say, But They Will Believe What You Do) a ti a. Thusawi aiin Thiltih hian Thu a lo sawi ring zawk daih a, Nun a lo khawih Danglam daih zawk a lo ni. Thiltih hian Midangte Nun-ah pawh Awmzia a lo nei thûk zawk daih a, an Nun a lo Hneh thei ber zawk a lo ni. Bible-in, “Miin in chunga an tih a, in duh tur ang zelin mi chungah pawh ti ve rawh u,” (Luka 6:31) a ti bawk a. Bible aţang ngeiin Mipui Să-hăwk thiltih tenawm-zia leh ţhat lohzia kan hmu a. An Thiltih Sual Râpthlâk tak tak aţangin Zir tur kan nei ţha hle a. Hei hian, a Number tam lam ringawt ngaihdăn hi a Pawm-tlâk ber lem lova, a Zui-tlâk ber lem loh tih a lang chiang hle a ni.
GOLDEN RULES HI KAN MIHRINGPUITE NENA KAN INKÂR-A HMAN TUR A NI KAN TI A. MAHSE, GOLDEN RULES HIAN VANRAM A KAWK TLAT MAI LE!!! Chuvangin, Ringtu, Piangthar inti si, Midangte Khing ut ut ţhin leh an Chhiatna tur zawng reng mi i nih chuan, i thlarau a ngaihtuahawm hle tihna a ni. I Thiltih duh dân leh I Chêtzia aţanga chhûtin Ringtu Dik tak i ni lo tih a lang tlat. Lal Isua nena Inzawm Ringtu Dik tak, Rinnaa awm i nih leh nih loh ngun takin infiah vat ang che (2Kor.13:5). Chutilochu, Tirhkoh Paulan, “Tun dam chhung chauhva Krista chunga beiseina kan neih chuan mi zawng zawnga khawngaihthlâk ber kan lo ni ang” tia a lo sawi ang khân, I Sim lohva, I insiam-ţhat loh chuan Vanram chu i hlat viau tihna a ni (1Kor.15:19).
Miten min chhiar, Min thlir reng e,
Ka awm dân zawng zawng an hai lo,
Krista nun-mawi leh Chanchin Ţha,
Keimahah hian hmuh an châk ţhin.
“IF YOUR RELIGION HAS NOT CHANGED YOUR LIFE, YOU NEED TO CHANGE YOUR RELIGION”]]>
Khawvel hian nihphung a nei a, a chhunga cheng inti khawvel neitute hian tihdanphung kan nei leh a, chu kan tihdan chuan a thalam leha chhelamah min hruaiin min herliam thin zawng a nih hi.
Hnam tin hian kalphung le nihphung kan nei a, thihna ani emaw lawmna lam ani emaw kan tihdan leh kan dan ang zel chuan kan kalin kan lawmin kan lawmlo thin. Nula thianghlim leh Tlangval thianghlim kohhran dana an inneih hian kan Unau Hmar leh Hmar kohhrante chuan Dan a innei anti a, Kohhran dan nilo a innei chu dannaw (danlo) a nil eh mai a, keini Mizoram a chengte leh Kohhrante chuan Dan sang leh Dante kan nei thung a, chu chuan kawng thenkhatah thatna thlen mahse a tamzawkah chuan Dan a innei hlutna a tibo a, Dan leh Danlo a nih tawpna ah chuan danlo a innei chu anzak a, dana inneih an tum vek thin. Keini ah chuan dan v eve anih tak avangin dansang aiin dante a innei antam a, dan sang ngaihthahna a tamphah te pawhin a lang. engnge i ngaih ve dan le.
Dan hi kan zam ve teuh a, thihna leh Thatna ah thleng dank an nei a, Hamaa Bharat a cheng kan nih vag te pawh nifahming heti em em a dank an ngah bik em em ta mai hi. Sawisel thu cheng suh, kan dan ngah em vang hian thihdan pawh hi kan ngah narawh, Tualthi, Sarthi,Hlamzui kan ti a tam lutuk emawni tih mai awl tak ani. Heng hi chu thuhran nise, thihtha leh thalo kan nei a, thihdan rau rau-ah thlanna-awm deuh hlek te pawh a awm thin anih kha. Tunhma chuan Thihdan thalo a thi kan tih mai, sara thi leh natna avanga boralte, Ruihhlo vanga boral nih te kha a zahthlakin a hlauhawma, thih hrim hrim pawh a hlauhawm tawh laiin khang anga thih leh lek phei kha chu khawtlangin an diriam mai bakah vuituin a vui danah pawh a zahthlakin a nuam lemloa, a thalmuanthlak lo hle thin.
Tunah chuan, khawvel a danglam, nilo, a chhunga chengte kan danglam tawh a, kan ngaihdan te hi a tluag zo tawh nge thil hi kan ngaizamin kan sawimam thiam tawh riau a , ruihhlo ngawlvei thi pawh kan sawimawiin kan sawi vanram kai zung zung tawh mai a, ruihhlo ngawlvei thi leh Kohhran rawngbawltu thi kan sawi thlamuandan a in ang pat tawh mai a, a then phei chuan ‘ Kohhran rawngbawltu pawh hi engmah anni biklo’ an ti a, a thlaraumi zawk hi rinhelh an kai zawk mah tawh n te hian a lang hial thin. Hetia kan insawi thlamuan vak hian engnge sawtna awm a? engnge hlawkna awm chuang ang le? Nawhchiuar thi pawh kan sawi kai thei mai chu ani tawh si a. heti hi chuan sual rawngbawla thih hi a hlauhawmlo zo tawh a, vanram kai vek tur kan nih takah hi chuan sual rawngbawl a thih a thlanawm zawk fo tawh.( Kan sawi danah). Mitthi chhungte an han ding a Ruihhlo bawiha tang, khawtlang tan leh Kohhran tana engmah nilo, Puitling a a luh zana a inkhawm bak chu ala inkhawmlo hial lo’ng maw?! Tih mai tura inkhawm ngailo pawh ‘ a thih dawn tep khan danglam takin Pathian a hmu a’ a thih hma ni khan amah ah hlimna thar a awm tlat a, Pathian a ko ve a’ tih te an han sawi a, kan hriatloh hlanin an lo sawi vanram kai der tawh mai a, ani tak e, Isua ruala thi tura khenbeh pawh a thih dawn a ruaiah chatuan nunna a char kha ani a, thihdawn a ruaiah chatuan nunna chu a char theih the meuh mai, mahse, heng kan sawimawiho hi hetiang hi an ni vek ang em? Kan in sawimawi a, khawtlangin a thi pawh kan lawm a a tla zawk emaw kan tih te pawh an han sawimawi a, chatuan ro luah ngei ngei tur angin kan han sawi a, a fuh chiah em chu ka hrelo. A vuitute ngei pawhin thawhlehnani a tho ve a Chatuan ro luah ve ngei tur leh Fapa dinglama awm ve turin kan han vui ngawt te hi a thlamuanthlak a, a zia phian hian ka hria. Hetia kan intihfo avang hian Sual rawngbawl a, Khawtlang tan pawha hnawksak ni chunga thih hi a hlauhawm tawhlo a, Drugs ngawlvei puar lenglung pawh kan sawikai theih chuan thih hi a hlauhawm tawhlo a, chuai chuan khawvel hreawm a awm reng ai chuan thih vat vat a chatuan ro luah ve vat hi a chakawm tawh a, anihloh vek pawhin Khawvel mawina hi chen ila, Ruihhlo, mipat hmeichhiatna laka insum a ngailo, Drugs ngawlvei le zu ngawlvei mah kan sawikai theih chuan nawhchiuzar pawh kan sawikai thei tih hi ka hria a, tin, nawmchenna avanga natna tihbaihawm veite pawh kan sawi kai theih tak zelah hi chuan Ui leh Ar ang hian a rem rem inkawp fer furmai ila engnge pawina vak awm anga, kan thih hnu-ah vanram lamah min thawlut dawn tho a. chumai ala nilo, Kohhran a inhmang a, Thatlai nun pawh chen ve hmanlo a Krista tana inhlan a ni tin zan tin mai a buaite chan ang kan chan leh theih dawn tho chuan inser thianghlim hi engnge a tulna awm chuang le. Chak ve reng si a insum te hi engnge a tulna awm chuang Fapa dinglama ding tur theuh theuh te chu le, chumai ala nilo , leiah khawvel chen bawk, vanah a chan tha tha kan chang leh dawn tho a, sual rawngbawl a ruihhlo leh mipat hmeichhiatna bawiha tang chunga thih hi a hlauhawm tawhlo. Kan sawimawi thim em a sual rawngbawl chunga thih hi a hlauhawm tawhlo ani berin a lang e.
Hmar Run,
Thingdawl
Ni 9 February 2015
Click here to view the embedded video.]]>
Sawi deuh top teh ang. Central sawrkar leh kan thenawm State te hian Refugees zawng zawng deuh thaw te hi Mizoram hlir an kawhtir le? Chhan eng nge ni an le.
Nimin lam a Union Minister Rajnat Singh a’n Reang Tribal ho Mizoram a ho tur leh kan sawrkar poh in tha tak a lo dawng sawng tur in a tih kha.. (http://www.business-standard.com/article/news-ians/rajnath-singh-asks-militants-in-northeast-to-shun-violence-115021401086_1.html)
Reang Tribal (Bru) ka hriat te chuan Mizo an in tih ngai pawh ka hre lo a!!!
Eng poh nise, tripura a awm te, kan mizo chipui te, Bru te poh nise tunhma atang a awm a ni a, Tripura a ram tlem khu / khi Mizoram thin a ni a sin. He thu hi kan Chief Minister te hian eng a ti nge an hai der tlat le….
Ni kum Auguest a chhuak daih tawh a poh heng hi tar lan a ni tawh bawk. (http://www.theshillongtimes.com/2014/08/03/tripura-seeks-centres-intervention-to-repatriate-bru-refugees-to-mizoram/)
(http://www.tntmagazine.in/mizoram-state-government-not-in-favour-of-conducting-census-on-chakma-population/)
]]>
]]>
<
2nd. Friday: Buangpui, Serchhip district-a Zomawia in a kâng a, bungrua chuh hman lohin a kang ral.
3rd. Saturday: Kanan Veng leh Dinthar Veng inkalpawhna tur kawng chu veng pahnih branch YMA-te inremna angin laih tlang a ni. A harsa zual lai chu JCB hmanga thawh a ni bawk.
4th. Sunday: Synod Mission Board chuan Bethlehem Kohhran Biak Ina inkhawm buatsaihah Missionary 141 a tir chhuak. Synod Executive Secretary, Mission changtu, Rev. PC Pachhunga kaihhruai, he inkhawmah hian Synod Moderator, Rev. Lalrinmawia’n heng rawngbawltute tirh chhuahna thuchah a sawi a, an hna thawh tur chu Pathian hna a nih avangin a thlarau pawlna nena thawh tum tur leh, ring lo miten Pathian-in a chhandam tih an hriat theihna tura thahnemngai taka chanchintha hril turin a chah a, buaina leh hun harsa an tawh pawha Pathian a innghata, sut tlang tum turin a fuih a ni. Tun tumah hian Minister 18 leh Missionary 123 tirh chhuah an ni a, Missionary tirh chhuah zinga 73 hi hmeichhia an ni a, 50 chu mipa an ni.
5th. Monday: Kumina Mizoram sorkar pisa kai ni hmasa ber a ni a, pisa kai erawh chu ni dang angin an la tam lo a ni. Pisa tam zawkah chuan thawktuten inhlan tharna hun an hmang a, kum kal ta chhunga Pathian awmpuina avanga lawmthu sawiin, kumin kum tluana an hna-a malsawmna dilin an inhlan a ni.
6th. Tuesday: Kolasib DC Conference Hall ah Republic Day 2015 hman dan tur rel in Pu Jitender Yadav, Deputy Commissioner hova thut khawm a ni. An remruat dan tlangpuiah chuan Tumpui field ah hmangin, zing dar 10 ah khuallian in hnam puanzar a pawtpharh ang a, Parade Contingent te chibai buk chhangin thu chah a sawi nghal ang. Chawhnu dar 12:30 ah sawm bik te pualin VIP At Home, DC Bangla ah nei a ni ang a. Heng bakah hian Home hrang hrang ah thilpek sem a ni bawk ang.
7th. Wednesday: Advocate Michael Zothankhuma s/o P.Rohmingthanga, Chaltlang chu Guwahati High Court judge atan Guwahati-ah Gauhati High Court chief justice, Justice Shreedhar Rao-in rinawmna thu tiamtirin a la lut. Mizo zinga High Court judge pahnihna (A hmasa ber chu T.Vaiphei) a ni a, Gauhati High Court Nagaland Bench-ah station judge-in a awm ang.
8th. Thursday: December 31, 2014 zan aṭanga bo, Lalnunmawia, Zarkawt chu Falkland Veng hnuaia World Bank kawngpui thlangah thia chhar a ni. Ruang hi kawngpui thlangah kawngpui aṭanga ft. 150 vela hlaah nu pakhat vawk chaw zawngin a hmu a, mi dangte a hriattir hnuah, police-te hriattir leh nghal a ni. Lalnunmawia hi HDFC Bank-a deputy manager hna thawk lai a ni.
9th. Friday: Dr Aziz Qureshi chu Raj Bhavan-ah Gauhati High Court judge Michael Zothankhuma’n Mizoram Governor ni turin rinawmna thu tiamtirin a la lut. Governor lak luhna inkhawm hi chief secretary Lalmalsawma’n a kaihruai a, chief minister Lal Thanhawla, speaker, minister te, MLA-te leh sorkar mi pawimawh eng emaw zat an tel. Dr Aziz Qureshi hi February 3, 1940-ah Bhopal-ah a piang a, Political Science, Arabic leh Urdu Literature-ahte M.A a zo vek a, LL.B., Ph.D (Political Science) a nih bakah, Aligarh Muslim University-in doctorate degree a hlan bawk.
10th. Saturday: C.Vanlalmuana, East Lungdar in chu bungraw chuh hman lohin a kâng ral. In kan ṭan laiin inah awm an awm lo avangin a kan chhan hriat a ni lo.
11th. Sunday: Missionary Day a ni a, Mizoram Baptist Kohhrante chuan uar takin an hmang a; thupui chu ‘Chanchin ṭha malsawmna leh Mizo mipuite’ tih a ni. Kumina Missionary Day hi Pathianni a nih avangin, BCM tualchhung kohhran ṭhenkhat chuan nimin khan Missionary Day lawmna ruai an ṭheh a ni.
12th. Monday: Mizoram People Forum (MPF) chuan Synod Office-ah president mawhphurhna inhlanna inkhawm an hmang. MPF president kal chhuak, Rev. K Lalhmuchhuaka’n president thar tur, Synod moderator, Rev. Lalrinmawia hnenah mawhphurhna a hlan a ni. MPF president hi an pawl danin a sawi angin, Synod moderator apiangin an chelh ṭhin a, Rev. Lalrinmawia hi MPF president 10-na a ni.
13th. Tuesday: Sangau khaw mipuite chuan kum danga an lo tih ṭhin tawh angin, Sangaua Blue Mountain H/S tualah sual thupha chawina leh inhlan tharna hun an hmang a, mi sang khat chuang an tel. Tawngṭaihona hun hi Sangau Joint V/C Association, Sangau Kohhran Joint Committee leh NGO hrang hrangte huaihawt a ni.
14th. Wednesday: Mizorama district khawpui hrang hrangah ‘Kuthnathawktute Ni’ hman a ni a, he hun hmanpui tur hian sorkar hotute chuan hmun hrang hranga insem darhin an hmanpui.
15th. Thursday: Zu zawrh theihna leh khuahkhirhna dan thar, Mizoram Liquor (Prohibition and Control) Act chu hman tan a ni taa; mahse, a kaihhnawih thil ṭulte peihfel vek a la nih loh avangin zu zawrh nghal erawh a ni lo.
16th. Friday: Vortesanga (65), Ṭhuampui chu Zemabawkah thia hmuh a ni a, a taksaah hliam hmuh a ni lo. Vortesanga hi BP sang nei thin anih avangin hemi avanga thi nia ngaih a ni.
17th. Saturday: Mizoram Law Commission chairman, John Siamkunga, MLA chuan a bial chhunga South Vanlaiphai community hall sak thar a hawng. Hall hi BADP sum cheng nuai 15/- sênga sak a ni.
18th. Sunday: Mizo hockey star ropui, Zomuana chu Dhaka, Bangladesh-ah a thi. Bangladesh tana hockey khel thiam hmingthang hi Bangladesh lamah chuan ‘Jumman Lusai’ (Zomuana Lusei) tiin an ko mai ṭhin a, World Hockey XI-a an lo thlan tawh ngat a ni. Zomuana thih thu hi Bangladesh chanchinbu¬ah an tarlang nasa hle a, “The most celebrated national hockey star Jumman Lusai who has been kept under life-support at Bangabandhu Sheikh Mujib Medical University (BSMMU), finally passed away,” tiin chanchinbu pakhat chuan a ziak a; Bangladesh-a hockey player ropui ber ang hiala ngaih a ni.
19th. Monday: Mizoram pumah naupang kum nga hnuai lamte hnenah zenghri danna (polio vaccine) pek ṭan a ni. Polio vaccine pek rûnpui hi Aizawl Civil Hospital auditorium-ah Health minister Lal Thanzara’n a hawng. Zenghri ûm bo beihpui hi India ramah sorkar laipui hmalaknain kum 1995-ah thlak ṭan a ni a, Mizoramah chuan kum khatah vawi hnih neih ṭhin a niin a vawi hnihna chu 23rd. Feb. a neih tura ruahman a ni. Kumina zenghri venna beihpui thlak chu India ram hmun dangah chuan January 18-ah ṭan a ni a, Pathianni a nih avangin Mizoramah chuan vawiinah an hmang ṭan a ni.
20th. Tuesday: Lawngtlai District Anti Tobacco Squad chuan Lawngtlai khawpuiah COTPA dan bawhchhia an awm leh awm loh an enfiah a, phal lohna hmuna mei zu mi 15 an man a, pawisa an chawitir nghal.
21st. Wednesday: Horticulture officer-te’n an directorate conference hall-ah meeting an nei a; he hun hmanpuitu Horticulture minister PC Lalthanliana chuan, sorkar laipui aṭanga sum hmuhte state budget-ah dah luh a nih tâk avangin sum hman kawngah uluk lehzuala kal a ṭul thu a sawi.
22nd.Thursday: MNF party chuan chhan hrang hrang avangin Aizawl leh Mizoram district khawpui tin bakah, khaw dang ṭhenkhatah ‘Mipui thlavâng hauhna kawngzawh’ an huaihawt a, Mizo mipuite thlawp a hlawh hle.
23rd.Friday: State Level Cooperative Society leh institution hrang hrang aiawhte chuan Apex Bank head office-ah Co-operative Apex Bank tihhmasawn dan tur an sawiho.
24th. Saturday: Lawngtlai District Anti-Tobacco Squad chuan Lawngtlai khawpuia Chawngte pêng leh chawhmeh bazarpuiah COTPA dan bawhchhia an awm leh awm loh an vâi a, phal lohna hmuna mei zu mi 32 an man. Mei zu an mante hi dan angin pawisa an chawitir nghal zel a, an mante pawisa chawi tling khawm chu Rs. 2070/- a ni.
25th. Sunday: January 23 zana ṭan, KṬP bial conference chu Mizoram chhung leh pawna pastor bial hrang hrangah chhunzawm a nih hnuin a ṭiak. KṬP bial conference-ah hian bial huap leh ram pum huapa rawngbawlna thil pawimawhte an rél a ni.
26th. Monday: India Republic Day vawi 66-na chu ram pumah ropui taka lawm a ni a, Mizoramah pawh khawpui hrang hrangah lawm a ni. Aizawlah chuan Lammualah Governor Dr. Aziz Qureshi hoin hman a ni a; Larsap chuan Mizoram sorkar hmalakna leh hlawhtlinna hrang hrangte a sawi. Lammuala Republic Day lawmnaah hian chief minister Lal Thanhawla, minister te, parliamentary secretary te, MLA te, sorkar officer lian te, zirlaite leh mipui ṭhahnem tak an tel a; parade contingent ti ṭhate leh Republic Day puala hockey tournament-a champion leh pahnihnate hnenah Larsap chuan lawmman a hlan a ni.
27th. Tuesday: Mizoram state bird, Vavu nu leh a pa chu Environment & Forest minister Lalrinmawia Ralte-in Aizawl Zoological Park-ah a chhuah. Vavu hi Panova, Chhinga Veng-te chhungkuain Aizawl Zoological Park-a dah turin Environment & Forest department an pe a ni.Tun tuma mi tel lo hian Aizawl Sahuanah Vavu paruk a awm sa a, inthlah pung turin breeding centre-ah dah a nih avangin mipui hmuh theih tura dah chhuah an ni lo. Tun tuma an chhuak tâkte erawh hi chu mipuiin an en theih tura dah a ni.Aizawl Zoological Park-ah hian ramsa 212 a awm a, a enkawlna atan kum 2013-14 chhung khan Rs. 1,60,53,300/- sên a ni. Ramsa awm zingah hian a mang hlauhawm bik (mammal) 22 leh tui leh khawmual chêng kawp thei (reptile) 42 an awm.
28th. Wednesday: Mizoram sorkara minister hlui Nirupam Chakma chuan Chakma District Congress Committee president hnenah CDCC adviser a nihna leh Congress party aṭanga a bânna lehkha a thehlut. Nirupam Chakma hian a bânna lehkhaah hian Congress party a chhuahsan chhan a tarlang lo.
29th. Thursday: Chief Minister Pu Lal Thanhawla chuan Bawngkawn brigade- ah J.Thankima College building sakna tur lungphum a phum. Lungphum phumna inkhawm kaihruaitu College Principal Pu Ramhmangaiha Ralte chuan college hi kum 1992 ah private college anga din anih thu a sawi a.Kum 1995 ah J.Thankima hian college hi rawn sponsor (bultum) in a hming chawi a; J.Thankima college anih tak thu a sawi a. ‘Kum 2002 ah deficit ah hlangkaiin, kum 2007 October ni 11 ah Durtlanga Lalhmingthanga college nen inchhunfinin sorkar college ah hlankai leh a ni’ a ti a. Mizoram University ah permanent affiliation a in register ani bawk a. College tur hi chhawng nga tur niin bul tan nan DoNER in Rs.28/- lakhs chuang a rawn pe a ni.
30th. Friday: National Cleanliness Day a ni a; he hun hmang hian Mizoram chhunga hmun hrang hrangah ‘Fai hnatlang rûnpui’ neih a ni.
31st. Saturday: Mizoram Prayer Network buatsaihin Synod Conference Centre-ah nilengin Mizoram tana chaw ngheia ṭawngṭaihona hun buatsaih a ni a, mi 150 vel an tel. Ṭawngṭai beihpui thlakah hian ṭawngṭai thupui siamsa point 30-te chu hlawm ngaah ṭhenin, ṭum nga an ṭawngṭai rual a ni.]]>
Mizorama mipui tam berin Politics kan hriatthiam dan chu- thuneihna leh lalna inchuh (Sorkar siam) hi a ni. Politician kan tih zinga tam tak pawh hian chu chu an ngaihdan niin a lang. Engti zawng pawha thuneihna chan hi an tum ber a ni. Chumi atana a chaw chaha kan hman ber chu Development a ni a. Policy kan insiam that siak a; policy tha neih aimaha kan la ngaihpawimawh zawk chu, ‘Engin nge mipui hip ber ang?’ tih hi a ni. Congress-in NLUP an sem a, party dangte chuan sawisel reng chungin a aia tam sem dan an duang chhuak thap mai a ni. Hnam leh Ram erawh chu kan agenda-ah hian a tel pha lo em em a. Opposition an nih laiin mipui te rilru thawi nan vei awm tak te chuan an insawi thin a, a tak takah erawh chuan kan thinlungah veina a awm pha lo a ni. Hei leh chen kan thenawm nena kan ramri kan ngaihthah theih danah hian chu chu a chiang reng mai a ni.
State ramri chungchanga kan sorkar ten an duh ber chu- an sorkar laia buaina a thlen loh hram hi a ni. Thil eng emaw lo alh chhuak hlek a awm chuan official te tlantir vat vat a, hmehmih vat vat, remna siam thuai thuai leh thil a pangngai anga dah theih hram (status quo maintain) kha an tum leh duh ber a ni. Mizo mipui te thinlung erawh chu a dam chuang miah lo a ni. MNF hunlaiin Vairengte daiah MZP-in Zorun an sa a, zankhat pawh a riah hmain Mizoram sorkarin a thiahsak leh nghal a ni. Politics in a tum, HNAM HIMNA leh ZAHAWMNA te chu an tihchhan a nih hmel loh. ‘Kan lal chhung hi chuan buai rih lo e,’ tih chiah an ngaihtuah a ni. Tunhnai Congress hunah pawh hian kan buai chinfel dan chu kan hmuh theuh a ni- official te tlantir vat vat a, a ngai anga awm tura ‘remna’ siam vat vat kha a ni mai.
Politics kan hriatdan hi lal khelh a nih tlat avangin heng party te kutah hian kan hnam hi a him lo a ni. Mi hnam hruaitute leh kan hnam hruaitute inan lohzia entirna pakhat chauh han sawi ila- 1995 velah khan Arunachalah Chakma leh Hajong te hnawhchhuah tumin Student Movement a chhuak chiam a. A lo chhuahna chhan chu Election Commission-in Electoral Roll-a thun tura a tih vang a ni. (Chakma refugee te hi kan hriat theuh angin 1964 vela Arunachalah hian lut an ni a, tun thleng hian roll-ah an la thun ve lo a ni). Hetihlaia an State-a thuneitu chu Congress sorkar, Gegong Apanga hote an ni. Anni chuan Student te kha an vuain an man ve lo a ni maithei. Sorkarin a tih zawk chu- Electoral Roll-a Chakma te thun ai chuan Election hi kan Boycott ang, Kan nihna an zawng zawng, MLA leh Minister te, bakah, Central lam nena an inzawmna zawng zawng, an party nihna thlengin, kan bansan ang, an ti a. Chumai bakah, MLA hote kha Delhi-ah kalin Boat Club-ah nawrhna an zuk nei a ni. ‘Election Commission-in thun rawh u, a ti alawm’ tih vanga State pawna pemchhuak Tuikuk te kan umzui a, E Roll-a kan thun hram te nen chuan ram leh hnam chu a inhim hleih ngawt ang le. Hetiang mite kuta kan ram leh hnam hi dah zel thei kan ni em?
Mi thenkhat chuan Hmasawnna ‘Development’ hi Politics ni berah kan ngai niin a lang. Hmasawnna chak hi thil engkim chinfelnaah kan ngai niin a lang. Hei vang hi a ni ang, Central fatlum tih te chu inzawrhna tha takah kan hmang thin a ni. Amaherawhchu hmansawnna ringawt hi Politics a ni lo tih kan hriat a pawimawh leh khawp mai. Ram thenkhat, hnam thenkhat, ram hmasawnnain a nekchep em em te, ram hausa, a ram leilungfate rethei em em si te pawh sawi tur kan hria ang. Kan hmasawnna hi mi tlemte vanneihna leh a tam zawk te ‘hlawhfa’ maia min siamtu tur a ni thei a. Kan hnam nihna leh kan hnam nunphung min hlohtir vek theitu a nihna lai te pawh a awm thei a ni. RAM NUAM leh HNAM ZAHAWMA min siamtu atan Development hi chu a pawimawh. Amah lawng lawng hi chu Politics ber a ni lo tih kan hriat a ngai.
Chutichuan, kan ram politics-ah hian ‘change’ a ngai a ni kan tih hian, ‘Anni aiin kan tha zawk ang, Corruptionah kan fihim zawk ang, sum kan hailut hnem thei zawk ang’ tih mai ni lo deuh, politics lungphum- Ram leh Hnama innghat Politics, engkim aia Ram leh Hnam dah hmasakna- HNAM DINCHHUAHNA, HNAM HIMNA, HNAM ZAHAWMNA HI A TUM A NI TUR A NI. Thildang zawng zawng hi chu a pahnihna vek a ni. Ram leh Hnam tan hian ‘Vision’ kan nei a: RAM NUAM, RAM ZALEN, RAM THIANGHLIM. HNAM CHAK, HNAM HIM, HNAM ZAHAWM nih hi kan tum a ni a. Chumi ram thleng tur chuan tih tur(Mission) kan nei zawk a ni. A tobul fuh tawh lo, a nihna tur ang tak ni tawh lo kan politics hi chu, mitharin rilru thar nen siamthat tumin bei bei mah ila, puan mawih tawh, puanthem thara bel ang chauh a ni ang. Chu ai chuan, bul tanna dika bul tan that leh hi a ngai a ni.
BJP a rawn len chhoh tirh khan, Aiyodhya-a Ram Temple sak (Ram Janmabhoomi) kha thupui bera an rawn neih leh India mipuiten kan lo hmelhriat tanna a ni. Hindu party-ah ngaih loh theih an ni lo. Politics hi a tobulah a dik loh chuan a ler lamah dik kan beisei ringawt thei lo. Zirtirtu te hi hnam siamtu an ni kan ti thin a; zirtirtu kan lak dawn erawh chuan a thiam thiam ai chuan, Ruling Block President fapa te kha lak an ngai tlat thin a. Sorkar sikul Primary levelah te chuan, khawpuiah phei chuan zirlai tur pawh kan inhmu ta mang lo a nih hi. Sawi tur tam tak awm mahsela, sawifiah kan tum ber chu Politics innghahna lungphum dik leh dik lo hian a kal zelna tur kawng hi a hril nghal a, thil engkim mai inthlunkhawmna chu politics hi a ni, tih hi a ni.
HNAM LUNGPHUM
Mizo thalai, kum 20-40 inkar kan thih nasatzia hi kan vei theuhin ka ring. A na, a pawi, an uiawm mai ni lovin, ‘Reproductive age’ an ni a, politics takin hnam tan a pawi hle a ni. Mihring awmphung pangngai a nih loh avangin a chhan pawh kan ngaihtuah thin ngei ang a; puh tur tam tak pawh kan hre ngei ang. Chung thil tam tak zinga pakhatah chuan- a bulpui ber zawk pawh a ni maithei- Innghahna bulbal nei lo hnam kan nih vang hi a ni ngei ang. Innghahna bulbal neilo hnam han intih chu na kan ti maithei, mahse a dik tlat si.
Innghahna-Culture: Hindu te chuan an sakhua leh an culture hi kum sangbi teh meuh lo inphun nghet tawh an ni a. Hnam hnuaihnung ber atanga chi tha ber, rethei ber atanga hausa ber khuan an nunphung kawng tinrengah khuan, eng hun leh eng hmunah pawh enge an tih tur an hria a ni. Sakhaw biak dan, chhungkua, khawtlang engkim maia an tih tur kha ramri kham fel sa vek an nei a ni. Keni hi chuan tuna kan rama kan inbenbel pawh hi kum sangbi khat pawh a la ni lo a. Hnam nunphung (Culture) innghahna ber pakhat kan sakhua, Christianity kan vawnna chu kum za awrha upa chauh a la ni a. India ramah kan awm a, nunphung leh khawsakna, hmasawnna kawng tinrengah khawthlangho kan entawn a. Transitional period-ah kan la awm a ni tih entirna tha tak an sawi thin chu kan inneih danah hian a ni. Kan Mizo danin man leh mual kan inhlan a, sap tihdanin kawrfual leh veil nen, Kristian serh leh sang danin biak inah kut kan insuih a. Inthen nikhuaah te Mizo dan kan hmang leh a. A duh chuan India dan nena chawhpawlhin India Christian Marriage Act an hmang bawk a. He entirna atang hian hnam nun ngelnghet kan la nei lo tih hi a chiang hle a ni.
Innghahna-Hnam: Mi hnam te chuan innghahna tlak, thlamuanpui tham hnam an nei. Israel te leh American te hi lo en ta ila, khawvel khawilaiah pawh awm sela an sorkarin thlen phak loh a nei lo. An sorkar ropuina leh chakna zawng zawng kha mimal pakhat nunna phenah khan a awm a ni. Keini chuan kan sorkar kan en a, hnam himna leh damna chungchangah chuan thlamuanpui tur kan hmu lo a ni. Kan hnam lah chu Mizoram chhung ringawt kan en phei chuan kan tlem em em a, thlamuanpui tham kan ni hlawl lo. Vairengte kan pel a, kan ti em em a; kan ram chhugah pawh hian kan thlamuang chuangin a lang lo. Trade licence, relkawng, state boundary, International boundary, tourism, ILP- min tithlamuangtu aiin min tithlaphang rutu an ni a. Hnam lian, hnam chak, hnam ngelnghet chu ni ila hetiang hian kan dawih bik lovang. Hnam insuihkhawm kan sawi hian, hnam dinchhuahna atana a pawimawh ang chiahin mimal hian kan behchhan tur leh thlamuanpui tur hnam hi kan mamawh a ni. Mizoram chauh kan ngaihtuah thin avanga hnam tlem hi kan ni a. Kan chipui Myanmar, Chin Hills, Bangladesh leh India ram State hrang hranga awmte nen hian kan inpumkhata kan inunau hi kan hnam tan leh mimal tin tan hian a pawimawh em em a ni. Hnam hi identity min petu a ni si a
Innghahna-Sum leh Pai: Economics stability hi rilru ngelnghet leh thlamuanna min petu tur a ni bawk a. Mahse kan ram dinhmun kan en chuan- siam chhuah nei lo, thar chhuah nei lo, kan ni a. ‘Nil’ der em chu a ni lo ang chu, buh ei tur pawh thlahnih daih chu kan thar ve niin kan hotuten an sawi. Bawng, vawk, ar, sangha kan lalut a; thlai engkim, vawkchaw dawl leh vai anthur thlenga lalut hnam kan ni a. Heihi ram leilung kan neih loh vang emaw, buh bal that theih lohna thlaler ram te ni ila chuan hriatthiam theih pawh a ni ang. Mahse chutiang chu a ni loa, ram leilung kan nei a, thei leh thlai engkim a that duhzia kan hria a ni. Lo neih hahthlakzia, ram tih chereuna a nihzia, buh chin hlawklohzia hi kum sawmthum panga vel kan sawi tawh a. He kum sawmthum panga chhung hian buh hi kan la thar tam phah miah lo a, thlahnih tla reng kha kan la thar a ni! Kum sawmthum sawmli liam ta atang khan, mi tam berina kan eizawnna loneih chuan hma a la sawn miah lo tihna a ni a. Chu chu thalaitena kan innghahna kan nu leh pa te dinhmun chu a ni. Thlamuanna min petu tur economics stability kan nei lo. Thalaiten hna hmu turin eng party emaw belh fuh ngaiin kan hria a, a belfuh ve lo tan chuan beisei bo hlauh a ni a. Thawhrim ai chuan party belh fuh a hlawk zawk a; kan inkaihhruai dan dik loh avangin kan rilru a no em em bawk. Tichuan, sau takin han sawi ta ila- innghahna bulbal nei lo kan nih vangin kan thalaite nun hi a tlolo a ni. Hei vang ringawt pawh hian bultanna dika kan politics hi kan tan leh a ngai a ni.
Food Security- chungchang hi han sawi zui hlek ila-khawvel hian eitur a tharchhuah tlem chuan keini chang ni lovin khawvel hi a buai thei dawn a ni a. Eitur man hi a san chuan ram rethei te, hnam rethei te, mirethei te hi a tuar hmasatu kan ni leh dawn a ni. Khawvel sik leh sa inthlak danglam zel avang hian- tuilian vang emaw, khawkheng vang emaw pawhin tuna buh leh bal tharchhuaktu ram te hian thar lo ta se…emaw, indo vang emaw, harsatna dang vang te pawhin eitur hi kan ramah hian lo lut lo ta sela, eitur thar chhuahna tur ram tha tak nei hian, kan ram kan cheibawl loh vang chauhin tampui mitthi kan lo tuar ve ringawt dawn a ni. He ram tha tak min petu Pathian chu a zahawm ngawt ang le! Kan Bible chuan, ‘Lal pawh thlawhhma ring mi a ni’ tih kha min lo ziah sak diam tawh a ni. Kan thlaichi, local variety te hi i vawnghim ang u. Chi chhuah ve thei tawh lo, hybrid te hi innghahna chi a ni lo. Changkha rah dawng no nalh em em mai, han chhumhan a DDT nam huam mai te in ei fuh ve tawh ngai em? Kan hriselna thlenga khawih pawi thei hi kan la lut vak vak a ni maithei a ni. Kan mamawh khawp chauh hi chu kan ramah hian i thar ve ang u. Chutiang tur chuan a nawlpuia lo kan neih pawh a ngai lovang, a tuimi ten lo an nei ang a, sorkar erawh chuan ram leilung chu eitlak turin a cheibawl mai dawn a ni. Heihi hnam politics-ah chuan ‘basic needs- food, shelter, clothing’ kan tih ang deuha telve tlata ka ngaih a ni a, thildang tih daltu tur ni lovin.
HNAM RILRU
Pawl hrang hrangah te, kohhran hrang hrangah te, party hrang hrangah te awm darh thin mah ila, kan zavaia min la phuarkhawmtu chu kan hnam tanna rilru hi a ni. Hnam thil a nih tawh phawt chuan kan pawl hrang nihna rilru te dahthain kan tangrual thap thei thin. Hetiang hi ni mah ila mi tam tak chuan he hnam thuthlung kengtu party hi awm tawh chuangin kan hmu lova, MNF leh Indian National Congress-a awm hi a danglamna pawh awmin kan hre tawh lo; chuvanga Congress leh MNF leh ZNP, MPC tea awm darh mai mai kan ni a. Pawl tinah hian hnam rilrupu thahnem tak hi an awm vek a. A tam ber phei chu MNF a la awm te an ni nghe nghein ka ring. A that vang emaw, mahni hlawkna tur vang emaw lam pawh ngaihtuah lova, hnama rinawmnaa ngaia MNF a la awm tlat te pawh hi tam tak an awm a ni. Hengte hian NLUP dawn ve te chu an duh loh vang pawh niloin, hnama rinawmnaa an ngaih avanga NLUP te pawh lo hnawl ngam te an ni ve a ni. An hotute aia hnama rinawm hi an tam mai. Chutihlai chuan kum 10 an lo sorkar tawh chhunga an party zia leh an hotute ziaah hnam thuthlung kengtu zia erawhchu hmuh tur a awm tawh chuang lo. Hetihlai hian hnam rilrupute hi mi rethei leh harsa te chauh an ni lova, mihausa te pawhin hnam hmangaihna hi an nei nasa hlei hlei thei ve tho. Mihausa ram zau tak tak nei te pawh hian, hnam tan a nih chuan an ram te hi an surrender duai duai thei em em ang.
Chuvang chuan a la beidawnthlak loha, hnam rilrupute hi kan la inpawtkhawm thei a, thil kan la thlak danglam thei a ni. Politics dik lo avanga thil chhe tawh siam tha leh tur chuan politics dik a ngai a. He hnam rilru atang chauh lo hi chuan kan inpawtkhawm thei tawh lo thung ang. Hnam hmangaihna rilru chauh hi kan politics siamthatnana kan ingnghahna awmchhun ani. Chuvang chuan hnam rilrupute hi kan intelkhawm ngei ngei hi a tul a ni. Tunah hian bul kan tan erawh chu a ngai a. Tunah hian bul kan tan lo a nih chuan nakin lawkah chuan hnamrilrupu te hi chharkhawm tur pawh kan awm lovang tih a hlauhawm. Politics hi sumdawnna emaw kan tih vek hunah chuan bul tha hi tan ngaihna a awm tawh lo ang a. Hnam hian boral lam a pan tihna a ni ang. A la theih lai hian kan tih a ngai a, kan la theih lai hian tih a ngai bawk. Tuna keiniho hian engmah ti lo ta ila, ‘ka theihlaia engmah ka lo tih loh vangin hei hi a thleng a ni’ ‘ka theihtawp tal ka lo chhuah loh vang a ni’ kan la tih hun hi a thleng lovang tih hi a sawi theih loh. “Keini hi kan ngawih renga khawvar kan nghah mai chuan, hremna kan tawk mai ang…”
ENGVANGIN NGE TUNAH KEINI HIAN
Ram hi Lalpa ta a ni a. “Roreltu hi Pathian ruat a ni” tih ringtute kan ni a. Roreltu hi Pathian ruat a nih chuan, a rorelsak mipui te chungah chauh ni lovin, a ruattu Pathian chungah pawh mawh a phur bawk a ni. Hemi rilru nena ram rawngbawltu, Pathian tihmi, ama mimal nuna Pathian be pawp leh Pathianin a hruai theih mi ram hruaitu kan mamawh a ni.
Pathianin hnam hi a hruai dawn a nih chuan, a hruai theih mi mihringin hnam a hruai a ngai a ni. “Roreltu an sual chuan Pathianin mipuite a hrem thin” kan ti awlsam leh mai thin a. Mahse, “Roreltu an sual chuan mipuite an tlu thin.” tih hi kan sawi dan tur ni zawk awm tak a ni. Israel te chanchina kan hmuh chian em em chu, lal a that chuan mipui ten Pathian lam an hawi a, lal a that loh erawh chuan mipuite kha an tlu mai a ni. Pathianin Mosia hmangin, thilmak tam tak nen Israel fate Aigupta ram atangin a hruaichhuak a. Thlakhat leh a chanve vel an kal hnuah, Mosian Dan laa ni sawmli sinai tlanga a thangsan hlanin, Arona hoin sebawngno lem an lo be hman der a ni. Solomona fapa Rehoboama lal laiin, lal Jeroboama khan Israel hnam sawm te a hruai hran khan, “Jerusalema Pathian be tura an kal thin chuan Davida chhungte lakah an lung a leng leh ang’ tih a hlauh avangin sebawngno lem pahnih a siam a. ‘Heihi in pathian, Aigupta ram ata hruaichhuaktu che u kha a ni’ a ti a, mipui chuan an be mai a ni. Chutiang zelin lal a sual chuan mipuiten an bawhchhia a, lal sual pali panga hnuah lal tha pakhat rawn chhuak sela, mipuite kha Pathian lam a hawitir leh thei mai zel a ni.
Khang hunlai khan Puithiam te, Zawlnei te pawh an awm reng tho; Pathian thu an tlangaupuiin vaukhanna thu te pawh an chhakchhuak reng tho a ni. Mahse lal khan a pawm miau loh chuan an sawtpui vak lo niin a lang. Zawlnei te leh Puithiamte ngaihnepna lam ni lovin, Pathian khan hnam kha chu lal leh roreltute hmang khan a hruai niin a lang tlat a ni. Chuvang chuan Pathian tihmi mihring hi hruaituah kan neih a ngai a ni.
Hruaitu hi kan zawng a, kan dap rilru a; kan van a ni. Hruaitu tur tha hi chu nei ila, tiin mi tam tak hi hruaitu tha zui tur chuan kan inkau a ni; mahse kan duh leh kan beisei ang hi kan hmu mai si lo a. Kan nghak a, kan thlir a, mahse nghahchhuah tur a awm leh awm loh pawh hi kan hre chiah lo. Thil kan duh chuan, mi thil kan dil chuan a dawnthleng lam kan lo buatsaih ve phawt te pawh hi a tul thin a. A dawnthleng tur hi lo buatsaih phawt mai ila, Pathian hnenah kan dil ang a, Pathianin min pe mai ang tih hi i ring ang u. Party politics ah hian Pathian a inrawlh ka ring lo, hnam politics-ah hi chuan Pathian a inrawlh thin a ni. Tuna kan ram leh hnam dinhmunah hian Pathian hi a inrawlh a ngai takzet a. Pathian lam kan hawi a, Pathianin min tihdam kan ngai a ni, a nih loh chuan kan boral thei takngial dawn.
Kan zawlnei ten an lo sawi thin, ‘thim thuahhnih’ tih te, ‘zoram khawvar’ tih te mi tam takin an buaipui a. Hengte hi a lo thleng ngei dawn pawh a ni ang; thuthluanga lo nghah thlen mai chi chu a ni lo. Kan hmalam huntawng tur chu engpawh nise kan lo inbuatsaih lawk hi a ngai tho tho mai, a zawlnei thu ngaihtuah miah lo pawhin. Kan hnam leh ram hi thangtharte tan kan kan lo buatsaih lawk a ni a. An tawn tawn tawng tura thlir liam mai tur kan ni dawn em mi? Tun hunah hian Zoram veitu tam tak an awm a. Mi tam tak hi kan ram leh hnam tana tawngtai hi an awm reng a, hruaitu min pe tura dil pawl pawh hi an awm reng bawk a ni. Pathianin kan mamawh tak hruaitu tur chu min pe mai ang tih hi i ring ang u. Kan dil a, a dawhthleng lo siam mai hi kan tih tur a ni e.
Ziaktu-Hmingthanzami 26 Jan 2015]]>
He hunah hian hming pe lut sang khat deuh thaw aṭangin form thehlut mi 600 chuang an awm a. Chutatanga pakhatna nih theih hi a hlu hle mai.
Mizo Idol theme song hi ‘Lo Buai Suh’ (LBS) tih a ni a, he hla hi Pu Vanneihtluanga phuah niin, a thluk siamtu hi Henry a ni. A hla hi ‘hnam hla’ tih theih tur chi a ni a, Mizo nula leh tlangvalte hmelma do tura auh na hla a ni. An han sa dual dual mai chu mawi danglam tak a ni.
Pakhatna, Grace Lalchhanhimi hian pawisa faiin ` 52,000/- a dawng a, chu bakah chuan kum khat chhung, thla tin ` 4,000/- a dawng ziah bawk dawn a. Hei bakah hian Rodeo Scooty a dawng tel bawk. Mi thilphal leh amah ṭantute aṭangin sum leh pai mai bakah thilpek tam tak a dawng tel a ni.
BA zirlai, Grace Lalchhanhimi hi Lalliankima leh Sapzingi te fanu niin, Kolasib Venglaia cheng a ni a, Tuikual South chu Aizawla a innghahna a ni. Vanlalsailova Mizo zingah chuan zaithiam a ti ber a, hnam dangah chuan Adele leh Carrie Underwood te a duh ber thung. ‘Khawngaihna mak, mawi leh duhawm’ chu Mizo hlaa a duh ber niin, Sap hlaah chuan ‘Coat of Many Colors’ a duh ber.
Hetih lai hian LPS lam pawhin comedian search an buatsaih leh a; puitling leh naupang a hranin an buatsaih nghe nghe. Puitlingah Lalsiamthara, Vanghmun, Tripura lam mi chu pakhatna niin naupang lamah J.Biakrinawma Dinthar a ni thung.
* UPC (NEI) ṭhalai pawl, Pentecostal Youth Department (PYD) chuan College Veng field, Aizawlah General Conference vawi 36-na hman an tuma; pandal hi ft. 150X90-a sak turin ruahmanna siamin Aizawl College Venga field-ah pandal an sa a; thui tak an kalpui hnuin Venghlui local council lamin an hnenah dilna an thlen loh vangin pandal sak mek chu titawp (stay) rih turin an ti a, hei vang hian pandal an sak tawh ang ang chu ṭhiatin, a ruhrel (structure) central YMA aṭanga an hawh pawh an kir leh nghal.
Chanchinbuah inkhawmpui neihna tur ‘College Veng field’ tia tarlan anih vangin Venghlui LC chuan pandal banner-ah ‘Venghlui/College Veng’ tia tar turin an lo ti a, College Vengin ‘Venghlui’ tih tel chu an remti si lo a, veng pahnih inkar buaina a ni a, veng leh veng boruak chhiat ai chuan kohhran anga hman rem loah ngaiin an thiat leh ta mai niin Kohhran hruaitu te chuan an sawi.
He inkhawmpui hi NE state pum huap a ni a, palai sing hnih chuang an nih ṭhin vangin field-a neih chu an tan a ṭhat ber thu UPC hruaitute chuan an sawi a, hetia pandal hmun ber a buai tak avangin Bethlehem Venga UPC biak inah khawmpui hi an hmang ta ringawt a ni.
Nikum pawh khan veng pahnih inkar vangin he field-a inkhawmpui neih tum Presbyterian Kohhran Hmeichhia te pawh Republic Veng field-ah an insawn tawh bawk a ni.
*Nikum lama MLA inthlanah khan rorel lai congress chu hneh takin an tlinga; hei vang hian Durtlang pa, Pu K.Chhawnthuama chuan EVM an (Congress) ringing a nih thu sawiin amah pawh police kutah zan thum lai a riah thu kan tarlang tawh.
Nikum kha chuan rigging ngei a nih thu bak a sawi loa; tunah chuan a video nen a puangchhuak ta rup mai. Sawi ringawt emaw ziaka dah ngawt chuan thil hi tunlai sanah rin mai a har tawh thin. Tunah erawh a video ngeiin a inlan ta. A sawi danah chuan Pu Hawla hian computer scientist thiam tak ruaiin chumi hmang chuan strong room a mi chu duh duhin an khawih danglam thei niin a lang. Heti a nih chuan Pu Hawla lamtang thenkhat tanna, duty te tham lungawi sen annih rinlohna chu a hnawt bo ti tih ta mai. Pu Hawla thuihhruai te an hawihai ti tih ta.
Pu K.Chhawnthuama lamah Zoram mipui kan awn dual mai. Mahse, police lamin thuchhuah an siam dan chuan amah tak chuan engmah a hrelo a; mi rinawm tak hnen atanga a hriat niin an tarlang leh ta. Amah hi pa rinawm a nih avangin mi pawh hi a ring hma hlein an sawi.
Thil a chiri ta nuai mai. Thil a kal a kal a; police thuchhuah pawhin rinhlelh a hlawh leh ta zel mai. Chutah Pu Hawla kaihza veng tu ni reng thina insawiin Durtlang tlangval, Lalmuanhlua chuan video a rawn siam ve leh. Hetah phei hi chuan EVM ringing mai a ni ta lo. Pu Hawla thil tih diklo nia lang thil tam tak a puangchhuak ta chuai chuai mai. He a thu puangtu hi a awmna vengah chuan misual nia ngaih a nih avangin Pu Hawla’n engah a ngai mang si lo? Rinhlelhna a chhanlet duh miau loh avangin ngaihdan siamthiam a har ta hle mai.Hemi chungchang hi Lalmuanhlua hi mi nikhualo tak nia hriain chhan let tlakah a ngai lo tak tak nge (a chhang let duh lo tiin chhiar tur a awm nual si a) a chhang ngamlo zawk pawh a hriat loh.
Pu K.Chhawnthuama hi a lawina Kohhranah upa a nia; mi hmingtha tak a ni. Hetih rual hian tarlan tak angin pakhat lah hi misual kan tih lam pawl mah zawk a nih avangin a tira police lam thuchhuah kha a dik a nih a ti rinawm leh ta.
Mahse, thir chu thir vek lo chuan an chher ngailo angin Pu Hawla hian Lalmuanhlua hi thil sual tihnaa hmanraw remchang takah a hmang thei ve tho mai bawk. He ngaihdan tak hian Zoram hmabak chu a ko hlea ngaihna a thlen ta. Mahse, Mizo mipuite a hlimchhawna phur hluai paw’n khuarei-ah chuan kan lo ngawi leh duk thin. Hei boruak rit chual chu a reh ta. Engtak lo thleng zel ang maw?
*Sorkar laipuia roreltu (MP LS election) thlan hun a lo inher chhuak a; he inthlanah hian candidate pathum heng: INC-CL Ruala, UDF-Robert Romawia Royte leh AAP-M.Lalmanzuala te an ni. Tichuan, tluang taka inthlangin Congress candidate Pu CL Ruala (a ni lai) chu thlan tlin a ni.
Hemi (election day) hma hian Tripura Transit Camp a Bru awm te chuan vote an lo thlak tawh a; he an vote thlak hi NGO lamin duh loin ECI hnenah vote chhiarlo tura ngenna an thlen. An thu thlente a hlawhtlin loh chuan inthlang theilo turin ni thum chhung (inthlan ni tur huam tel chiahin) Zoram pum huapin bandh an huaihawt ta rup mai. (Chhim lama dictrict pahnih: Saiha leh Lawngtlaite chuan hriattirna an dawn tlai avanga bandh lo a moral support an pek thu hre tel ta ila)
ECI lamin Bru ho vote chu chhiar phawta, thla thum chhunga Mizorama an lo let lo a nih chuan roll atanga paih annih tur thu a rawn sawi avangin bandh an huaihawt chhan tak – Bru vote thlak tawh cancel chu hlawhtling lo mah se, an beisei aia ṭha zawk hlawhchhuaka an inngaih avangin bandh hi darkar 32 hnuah an ti tawp ta. Bru ho pawh an lo let ruih ruih ta reng a nih hi.
Hemi (MP election) rual hian nikum lama MLA election a Pu Lal Thanhawla’n a bial pakhat a chhuahsan tak Hrangturzo bial MLA tur thlanna neih nghal a ni a; INC candidate Vanlalawmpuii Chawngthu chuan a khingpui awmchhun UDF candidate Lalduhawma a hneh a nih kha. Tihian hun rei tak hmeichhe MLA nei tawh lo khan kan nei leh ta.
A hnu reilo teah Rajya Sabha member thlan a lo hun leh ta. Zoramah Congress lal lai a nih miau avangin Congress candidate Pu Ronald Sapa Tlau thlan tlin a ni bawk.
*Environment & Forest department hnathawkte chuan Selam khaw dáiah tualchhung mite thingzai sa engemawzat an man.Thingzai ṭhenkhat hi thingzai neitu emaw, khaw chhung mi tumah hrilh loin E&F mi leh sate’n motor-a phurh an tum a. Hei hi feh hawin hmuin mi dang an hrilh chhawng a, Forest department-in thingzai phurhna atana motor an ken, Tata 1109 truck chu Selam khaw mi ṭhenkhate’n an hâl sak ve thung.
E&F hruaitute sawi dan atanga a lan dan chuan Selam khaw mite hian Lengteng Wildlife Sanctuary leh a bul velah hian dan loa thingzai an awm zauh zauh niin a lang.
Khaw mite’n an sawi dan ve thung chuan in sakna atana thing an zai, sumdawnna tur pawh ni lo chu E&F department-te’n an laksak niin an sawi ve thung.
Hemi buai hria hian police engemawzat Selamah hian an kal nghal a; khaw mipui te nena innawr buaiin hliam engemawzat awmin, police in Selam khaw mi engemawzat an man bawk.
Selam mipui ten thing an lo zai hi an khaw ramchhung a nih miau avangin an demawm lutuk lemlo. Hetih rual hian E&F lam rang taka an che pawh hi an tihtur diktak a ni bawk.
A nih dan turah chuan Selam khaw pa ho khan dan bawhchhiaa puh an nih miau avang khan dan zaha an thingzai man sak kha an remti mai tur niawm tak a ni. Chutiang niloa, tan lo khawh a, tharum hial an lo thawh mai kha an ti dikloa; sorkar bungrua (motor) an ti chhia pawh kha dan bawhchhiatna a ni bawk. A nihna takah chuan Selam khaw mipuite hi a thiamlo zawk anni chuan a lang.
Selam khuaah hian chenna in 227 a awm a, mi 1,100 vel an chêng a ni.
* Khawvelin nasa taka a buaipui Methamphetamine, ‘meth’ tia an kaihtawi mai (Mizotawng chuan khehpuam) chuan kan ram min rawn run ve ta. He damdawi hi a thawh dan nia an sawi chu hah theihlohna a nih avangin mi tam takin an ei a; drug ti-ah pawh an inngai lemlo niin an sawi.
Mahse, vawikhat ei tawh tan chuan ngaih loh theihloh niin an sawi thung. An sawi zel dan phei chuan a siam a harsat loh bakah a man a tlawm hle niin an sawi bawk.
Braket-a ziah ang khian he khehpuam hi mi tamtakin an kheh puam thina; zan hnih khat lekah nuai dawn dawn a hlawh theih avangin a kheh tute an kang awk awk mai niin an sawi. Tlem lai deuha awke man to tak takin a hralh theih thu an sawi chamchi te kha hemi thup mawi nana an ti a nih te pawh a rinawm rum rum mai.
He damdawi hi ruihhlo hlauhawm berte zinga mi a ni a. Durtlang damdawi ina ruihhlo ngai enkawltute zinga mi Dr.Lalchhanhima Ralte sawi dan phei chuan khehpuam atang siam methamphetamine ruihhlo ngai te hi enkawlna (damdawi) a awmlo a ti hial a ni.
Mi challang leh sorkar mi pawimawh tak tak he damdawi chungchanga inhnamhnawih an awm ve leh zauh thin avangin a mangan thlak lehzual hle mai.
*Kumin zet chu Mizoram Football tan ‘kum tha’ a tih loh theih lo. A chhan chu (Junior level-ah chuan champion fo mah ila) Senior level-ah kan champion ve tlat mai hi a ni. Siliguri-a 68th. National Football Championship for Santosh Trophy khelhah a vawi khat nan kan champion a nih kha.
He tournament-ah hian kan champion a ni satliah lo. Qualifying Round atanga final round group stage leh final thlengin kan khelh puite zawng zawng kan hneh vek mai kha a ropui thlawt.
Tin, hemi hmaa khelh hmarchhak state-te hoin an khelh thin 5th. Dr T.Ao Memorial Football Championship-ah Mizoram team kan champion bawk. Hetah pawh hian kan khelh puite zawng zawng kan hneh vek bawk a; a ropui in kan chapo mai ang tih a hlauhawm rum rum zawk mai.
Santosh Tro¬phy-a champion Mizoram team-in duhsaktu a nei zel a, Western Indian Football Association (Maharashtra state-a football enkawltu) chuan Mizoram team hi exhibition match khel turin a sawm a, India ram football khelmual hmingthang Cooperage Football Ground, Mumbai-ah WIFA XI nen an inkhel.
Amaherawhchu, Western India Football Association XI (Maharashtra XI) chuan Mizoram 2-0 in an hneh hlauh mai. WIFA XI tan Linekar Machado-a’n minute 35-naah goal hmahruai a khung a, Mohammed Shafique-a’n minute 72-naah chakna goal a khung leh bawk.
He inkhel hi Cooperage Ground chei thar, artificial turf phah thara floodlight hnuaiah khelh a ni a, Mumbai Mizo thahnem takin a hmunah inkhel hi an en.
A chunga kan sawi tak khi national huap a nia; a ropui viau rualin a la sang tawk lo. Germany League sang ber, Bundesliga calendar zinga mi, league kal meka pakuana ni lai TSG 1899 Hoffenheim chu India rama zin tura tih anni.
India a zau a, Mizoram a kilkhawr. He German club hian Mizoram an thlang nawlh mai. Indian football hre chiang bera an sawi ṭhin, Germany lam mi Arunava Chaudhuri chuan, “Lutz a lo zin tawh a, ani khan Mizoram nuam a tihzia, Mizoram FA an thawh ṭhatzia a sawi a, India rama an kalna hrang hrangah a fak ber a, Mizorama kal ngei hi a duh a ni,” a ti.
Mizoram XI leh TSG 1899 Hoffenheim te chu Lammualah an inkhel a, Bundesliga-a pakuana team hi 3-0 in an chak. Lammualah football hmuhnawm kan hmu a, Mizo mipuiin hmuhnawm kan ti a, German team-ten nuam an ti viau bawk.
Hoffenheim-in team ṭha an ni tih an lantir a, Mizoram XI pawh an duai bik lo. Inkhel hmuhnawm tak kan hmu a, exhibition match a nih angin competitive match nena khaikhin chi erawh a ni lo. Hoffenheim tan Anthony Modeste, Eugen Polanski leh Jiloan Hamad-te’n goal khat ṭheuh an khung. Mizoramin goal thun theihna tur hun ṭha vawi thum an nei a, an khung lo.
‘Hoffenheim’ an tih mai hi a hming pum chu ‘Turn-und Sportgemeinschaft 1899 Hoffenheim’ tih a ni duah. 1997 aṭang khan an club hming hi TSG 1899 Hoffenheim ti duah tawh loin ‘1899 Hoffenheim’ an ti. 1899 hi an din kum a ni a, Germany-ah chuan club tam tak hian an din ṭan kum hi an club hmingah hian an telh ṭhin.
Hetih lai hian MPL Session hnihnaah Chanmari FC an champion ta a, Final hi 1st leg leh 2nd leg-a khelh niin, first leg-ah Luangmual FC 2-1 in an chak a, 2nd leg ah erawh Chanmari FC hian 3-0 ngawtin hnehna an chang a, tichuan 4-2 (agg) in Chanmari FC hian hnehna an chang ta a. Mizoram Premier League champion an ni ta a ni. Hetih lai hian session hmasa pawh kumin chhunga zawh a nit ho mai a; hetah hian Chanmari FC an champion thung a ni.
Champhai Chhangphut field-ah artificial turf phah thar a ni a, North east state tana Sub Junior National football championship qualifying round thleng nghalin Mizoram naupang an champion bawk.
*Kum kaw hnuah Miss Mizoram thlan a ni leh ta. Hetah hian Armed Veng South nula, H.Lalchhanhimi chu Miss Mizoram 2014 atana thlan chhuah a niin C.Vanlalmalsawmi, Luangmual chu Ist. Runner Up a ni a, Kulikawn nula, Lalruatfeli Royte chu IIn. Runner Up a ni.
Vanapa Hall-ah Miss Mizoram Grand Finale hi neih a ni a; hetah hian top 16 te inlanin, top 10 thlan chhuah an ni a, hemi hnu hian top 5 thlan chhuah leh a ni. Top 5-ah hian H.Lalchhanhimi, Armed Veng; C.Vanlalmalsawmi, Luangmual; Lalruatfeli Royte, Kulikawn; Christina Lalhmingthangi, Electric Veng leh Lalruatfeli, Kulikawn te thlan chhuah an ni. Heng te hi ziaka chhân turin zawhna inang tlang zawh an ni a, Miss Mizorama thlan tak, H. Lalchhanhimi hian ‘Mihring min timawitu ber leh timawi lotu ber eng nge nia i hriat?’ tih zawhna chu – ‘Nungchang hi mihring min timawitu a ni a, ṭawngkam hi fimkhur a ngai hle, min timawi lotu leh min tizahawm lotu a ni thei a ni. Fimkhur a ṭha,’ tiin a chhâng a ni.
Miss Mizoram hian ` 110,000/- a dawng a, Ist Runner Up hian ` 50,000/- dawngin, IInd Runner Up hian ` 30,000/- a dawng bawk.
Hemi hnu hian Mister Mizoram thlan a nih bawk bakah a hmasa ber atan miss physique thlan a ni bawk.
*July 7th. zan khan Arsi tla (The Lyrids Meteor) chi khat nia ngaih chu Mizoram chungah hmuh a ni a. He thil Arsi eng tak? thlawk fua mai hian hmutute thin a ti thawng hle a,
thenkhat chuan UFO-thleng thlawk theiah an ngai hial. He eng hi Kawnpui,
Aizawl, Pangzawl, Thenzawl, Lunglei, Lungsen, Lungrang leh Tlabung bakah Tripura atang te pawhin hmuh a ni a; Bangladesh zawnah a puak darh ta niin an sawi.
He eng puak dur ri hi Tuichawng leh Tlabung a cheng te chuan hria in, mak an ti hle a ni. Mita hmutu tam takin Facebook-ah ziakin, mak an tih thu ha hipin an ziakin an sawi hlawm.
He Arsi tla tur hi Arsi chanchin zirmite chuan, kum 2015 April 21-22 zan velah chiang takin Mizoram-Aizawl khawpui chung velah hmuh theih turin an lo puang lawk a; mahse, rin aia hmain lei a rawn thleng nia ngaih a ni.
*2nd. September 2011 atanga Mizoram Governor hna chelh tu Pu Vakkom Purushothaman chu Nagaland Governor tura ruat a nih avangin (Mizoram atangin sawn a nih avang hian a bang nghal a ni) Mizoram Governor thar tur Dr. Kamla Beniwal chu rinawmna thu tiam tira lak luh a nia; amaherawhchu, politics tuinu in a nghawng nia ngaih theih turin thla khat em pawh a awm hmain ban a ni. He thil hi Gujarat Governor a nih laiin chief minister, tuna Prime Minister ni ta Narendra Modi nen an inhmuhthiam loh thin vang nia hriat a ni.
Mizoram Governor Dr. Kamla Beniwal Governor aṭanga bàn a nih tak avangin Mizoram Governor hna hmui rih turin Manipur Governor Vinod Kumar Duggal chu ruat nghal a ni. (Ani hi Mizoramah rei pawh a awm hmain Governor hna atang hian a bang a ni)
Mahni puala Governor kan neih tak loh avangin Central sorkar chuan Mizoram Governor thar atan Maharastra Governor tanglai K.Sankaranarayanan chu a ruat. Mahse, K.Sankaranarayanan hian Mizorama awm ai chuan a hna ropui tak pawh chawlh mai a hnial loh avangin a bang nghal a; he thu hi Raj Bhavan hotute chuan an hriat lawk avangin lo dawngsawng tura inbuatsaihna pawh an kalpui lo.
ZNP president Lalduhoma chuan, sorkar laipuiin Mizoram Governor tur a dah leh a sîksâwi vel dan chu “Mizoram Governor-a awm chu inhremna, indahbona, duh loh dahna hmun anga ngaih theih tura Mizoram min hmang hi a lawmawm loh hle. Mizo mipui hmuhsitna anga ngaih theih tura sorkar laipuiin vawi khat mai pawh ni lo, a ti nawn fo hi a lawmawm loh leh zual a ni,” a ti.
MPC party ṭhalaite pawhin thuchhuah siamin, Larsap ruat danah sorkar laipuiin Mizoram chu an duh loh paih khawmna (dumping ground)-ah a hmanga an ngaih thu an tarlang bawk.
MZP chuan, “Central sorkarin governor an ngaimawh leh báng tura a duhte sawn nana kan ram a hmang hi kan ngaithiam lo hle a, kan ram hi inhremna hmun ang maia a chhuah hi pawi kan ti hle a ni,” an ti a; inhremna hmun ang chauha Mizoram an ngai chu sorkar laipui hotute inen lêt se an duh thu an sawiin Mizoram Governor ruat dana an lungawi loh thu prime minister Narendra Modi hnena ziakin an thlen nghe nghe.
Hemi hnu hian Mizoram Larsap hna min hmui turin Meghalaya Larsap, Dr. Krishan Kant Paul chu Aizawl Raj Bhavan Durbar Hall-ah Gauhati High Court Chief Justice aiawhin Aizawl Bench-a Judge, Justice LS Jamir-a’n rinawmna thu tiamtirin a la lut. Governor Dr. Krishan Kant Paul hian Manipur pawh a hmui tel a ni.
Hetih lai hian Uttrakhand Governor Aziz Qureshi chu sorkar laipui chuan Mizoram Governor turin an sawma; mahse, thu chiang engmah a la awm loh avangin Raj Bhavan lamin engmah inpuahchahna an nei lo.
*20th. Feb. 1997 atanga hman tawh Mizoral Liquor Total Prohibition Act (MLTP) chu hlipin The Mizoram Liquor Prohibition & Control Act (MLCP) in thlak a ni.
He thil hi tih danglam a nih chhan nia lang chu zu in lo theilo ten zu chhia an in phah a; an hriselnain a tawrh phah bakah a in duh satliah paw’n in tur an hmu reng tho si. Hei vang hian a dana hi a hlawhtling tehchiam lo niin a ngaih theih bawk. Chubakah, Mizoram hi Central zem zen kan nih avangin kan sorkar hruaitute hian zu chhiah an beisei vang niin a lang bawk.
He dan tih danglam tumna hi a hma daih atanga lo irh lawk tawh a nih avangin a tira he dan siam rawt tu kohhran, Presbyterian kohhran ho phei chuan tum hnih lai he dan tih danglam rawtna hi a tlang loh nan Biak Inah an tawngtai rual nghe nghe. Anni bakah hian pawl leh mimal thahnemngai fal te pawh an tawngtai bawk.
MLPC Act a MLTP Act thlak a nih chiah hian Aizawla veng hrang hrang te chuan an veng chhunga bar (zu zawrhna dawr) siam an remtih loh thu an tarlang nghal chuai chuai bawk.
MLTP Act kha a taka hman chu ni se Mizoramah zu leh a kaihhnawih thil tih ngamna rual a ni lo. Chuti khawpa dan fir a nih avang chuan tlema thlahduh deuhin MLPC Act hi an lo duang chhuak ta a ni.
MLPC Act hman a nih tak avang hian mipui nawlpui te an mangang a; kan ram chu chhe ta vek leh zu rui khawlaiah an huangtau hle dawna ngaiiin an lungngai lawk a ni. Mahse, zu hi a zalen tawh dawn a ni loa; a ruia, buaina siam te hremna dan a na sauh dawn a ni tih I hria ang u. State pawn leh foreign-ah te pawh zu hi khap ni lo mahse, hemi avanga buaina siamte chu an dimlo thin teh a nia. Mahse, hei, kumin chuan dan thar chu hman a la ni lo a nih hi!
*Fur a lo thlen hi chuan kumtin khel loin chhiatna engemawtak a thleng thin. Mizoram hmun hrang hrangah kumin furah pawh chhiatna a thleng leh a; Mizo tlawmngaihna mawi takin a lang thin.
Leimin leh motor accident bakah tui tla zawn hna te thawh tur tam tak a awm leh a; hetiangah hian Mizo tlawmngaihna a parmawi thin hle. Mizoin chhiat kan tawka; a pui turin thalai kan thawk chhuak hi chu thil kalphung rengah pawh lo ngai ta ila; hnam dangin chhiat an tawh pawhin Mizo thalai te chuan tuma phut chhuah ngai loin, kan tihtur niah kan ngai hmiah mai hi a ropui tak meuh a ni.
Mi thenkhat thu uar deuhin Mizo tlawmngaihna awm tawh lo leh bo ta ang hialin an sawi thin. A dikna chen chu a awm tho ang. Mahse, harsatna hmunah Mizo nunze diktak hmuh tur a la awm a; tlawmngaihna a la nung reng tih chiang takin a lang thin. Mizo thalaite chet dan en hian Mizo tlawmngaihna hi a la nung reng tih a chiang a; I chhawm nung zel ang u.
Kumin chhunga chhiatna thlengah hian Mosolman chhiat tawk, Mizo thalaiin (ruang) kan hmuh chhuah an awm nual mai a; hetiangah hian an (Mosolman) thalai hruaitute pawhin min fak ve viau nghe nghe a nih kha.
*Aizawl Municipal Council (AMC) chairman CT Zakhuma chu AMC session-ah paihthlak a ni a; amah thlak tur hian Vice Chairman nilai, ZNP Councillor Zarzoliana chu thlan a ni. AMC-ah hian councillor 19 awmin INC, ZNP leh MNF in seat nga theuh changin MPC-in seat li an chang thung. INC leh ZNP hi thawk hoin MNF leh MPC-te hi an thawk ho bawk a ni.
He thil lo thlen chhan hi ZNP leh MPC councillor ṭhenkhatin an awmna party an chhuahsan vang a ni a; an awmna tur an tihchian lawk si loh avangin hetiang AMC chairman dinhmun a la him leh him loh fiah dilna hi W.Chhuanawma chuan Aizawl District Magistrate-ah a thehlut a ni.
Hetianga boruak a awm hnu session leh hmasa berah chuan appointed councillor R.Lalrinawma, Assembly deputy speaker kaihhruai na in neih a nia; session ṭan a nih veleh chairman R.Lalrinawma chuan motion pu luttu, ZNP councillor W.Chhuanawma chu thu sawi turin a sawm nghal a; W.Chhuanawma chuan, AMC chairman paihna tur motion an pu lut chu chairman an huat vang a ni lo tih sawiin, “Ṭha tê têa kan awm laiin politics inlumlet na takin min nuai a, a ruh no no chhuakah ti anga a kal tâk avangin hetiang hian kan ti ta a ni,” a ti.
AMC chairman paihna tur resolution sawihonaah hian a pu luttu leh chairman bakah councillor dang 14 – Lalzirliana (INC), Rosiamngheta (MPC aṭanga chhuak), F Lalhuthangi (INC), Lalmalsawmi (MNF), Ramhlunsanga (INC), Lalrinenga (MNF), Hmingthanzami (ZNP aṭanga chhuak), Zamanthangi (MNF), Laldinsangi (INC), C.Lalsawivunga (MPC), Biakthansanga (MNF), Lalrimawia (ZNP aṭanga chhuak), PC Lalruatsanga (MPC) leh PC Lalhmingthanga (MNF) ten thu an sawi a; ZNP councillor pahnih – Zarzoliana leh Lalchhuanmawii ten an sawi lo.
AMC chairman CT Zakhuma chuan thu a sawi hnuhnung ber a, councillor zawng zawngte hnenah ṭha tak leh lungrual taka an thawhho avangin lawmthu a sawi a, “Chairman hmasa ber ka ni hi ka lawm a, Pathian hruaina vang a ni. Keimah lamah harsatna a awm lo a, Pathian thu ang loin thil a thleng lo a; min chawlhtirtu pawh hi Pathian tho a ni,” a ti.
Resolution sawiho zawhah chairman R.Lalrinawma, MLA chuan AMC chairman paihna tur resolution-ah postal ballot hmangin vote a la a; paih duhtu councillor 10 awmin, paih duh lotu councillor pariat an awm a, paih duhtu an tam zawk avangin AMC chairman CT Zakhuma chu paihthlak a ni ta a ni.
Session-ah hian MLA ni mek Lalthanliana pawh a tel a, councillor a nihna aṭangin la bang lo mahse, vote a thlak ve lo. Appointed member (AMC huam chhunga Assembly bial MLA-te) dang zingah Vanlalzawma (MNF), K.Sangṭhuama (MNF) leh Lalruatkima (MNF)-te an tel bawk.
AMC danah chuan, state leh Central sorkar anga no confidence motion a awm lo a, ‘removal of chairman’ tih a awm a; chairman chu paih a nih chuan, a kaihhruai sorkar pawh a ding zui lo tura ngaih a ni.
* Sairang leh Lengpui kawng hlui lama Tlawng luia Buichali lei chu truck AS-24 C-2439 in a zawh laiin a chim a, mihring thi leh hliam na lutuk an awm lo.
Truck hi kawng siamtu SLT Infra Ltd. company ta a ni a, alkatra chhuan tui sa phurin lei hi a zawh a; lei laihâwl a thlen hma deuhin lei chu chim a ni. Truck hi luiah a tla lut lo a, tui chîm phak loh deuhah leiah a táng a ni.
Hemi hnu hian he lei chim hi siamthat hna thawh nghal a ni a; mahse, siam a nih mek lai hian a chim leh. PWD hotute sawi danin, lei dawh mek hi lui kam lehlam aṭanga a lehlam dawh thlen tep a ni tawh a, hnuai lamah a thlep thla ta rup mai a ni.
Hetih lai hian Chhimtuipui lui Darzokaia lei dawh mek chu hna thawh a nih mek laiin a chim a, mi 10 chuang chimpuiin, mi pakhat a thi a, mi dang pakua an hliam bawk.
Hnahthial aṭanga thu dawn danin, lei chim chhan hi anchor block an tih, (a banpui) a lei tlangpui thirzai lian kilh behna a pît vang a ni a; leia hna thawk mek zinga ṭhenkhat chu chhun thingpui in turin an kal sawn hman a, hna la thawk laklawh mi 10 vel bakah, hna thawkte vengtu police duty, head constable F.Lalsawia leh lei en a kal Lalzauva Sailo (40) s/o Sangliana Sailo Tuipui-D te chu leiin a chimpui ta a ni.
Leiin a chimpuite zingah hian a hmuna thi nghal an awm lo a, Fateh Mohammed (50), Matia Buru, Kolkata chu Hnahthial damdawi-in thlenpui a nih hnuah a thi. Hliam dang pakuate pawh Hnahthial damdawi-inah hruai an ni a, a hnuah ṭhenkhat chu Lunglei Civil Hospital-ah hruai leh an ni.
Hna thawktute sawi danin, lei hi inrinlâwkna hman awm loin a chim thut niin an sawi a, lei tlangpuia thirzai lian kilh behnain a zawh loh avanga pît ta nia an hriat thu an sawi. Zawhna chhangin, thawktu pakhat chuan, a kilh behna chu khawl hmanga kilh loin, mihringin an kilh a, December 20 hma ngeia dawh zawh hman tumin an bei ngawrh hle a, hmanrua an la lut nasa a, lei entu leh hna thawktute an tam bawk si a, a kilhbehnain a dâwl ta lo nia a hriat thu a sawi bawk.
Hetiang thil thleng avang hian opposition party lam hotu te chuan sorkar hotu te hi nasa taka demin a changtu Minister pawh bang turin an phut hial a ni.]]>
UID – Aadhaar Card: Hei hi Identification atan (Biometric Identification Now) India sawrkar chuan a lo duang chhuak a, mi tam tak in Cencus leh Citizen proof nan an ti liam mai mai a. Mahse a nih loh zia te chu UIDAI website a chiang tak in a in ziak kual kiau mai si a.
Reference:
Aw le, ka sawi tum tak tak ah lut leh teh ang. WCC chungchang ah leh ID chungchang ah te chuan Mizo te hi kan fing ta viau nge, kan mawl ta viau zawk ti chu sawi harsa ka ti khawp mai. Khawvel thiamna atang chuan UID te hi chu tha viau ang in a lang a, amah erawh chu kei chuan lak him lo leh belhchian dawl lo ah ka dah ve thung.
Sawisel na tur ka ngaih lutuk a, sawi vek lo mai ang. Thil mak ka tih leh dang chu India sawrkar in Inneih na dan vel thlak danglam a tum hi a ni. Court hriat puina tel lo chuan inneihna dan (mizo, muslim, hindu, etc) te a pawm dawn lova, awmzia chu Kohhran pawh sawrkar hnuai ah a awm ta a ni. Krista thu ang a ni ta lo. (Tun atang hian Nupa, pumkhat….etc). Pawi hem hem.
He video hi en peih te chuan lo thlir ve teh u:
Click here to view the embedded video.
Aadhaar Chungchang.
Tin, WCC Chungchang:
Click here to view the embedded video.
Khawngaih in Comment lam fimkhur tur in ka ngen a che u.]]>
2nd. Tuesday: Excise & Narcotics department (END)-a Anti-Narcotics Squad-te chuan Khatla South-ah heroin gram 16.500 leh a neitua puh mi pali Lalngaihzuali (38) d/o Zaliana (L), North Vanlaiphai (Chawlhhmun, Aizawla khawsa mek); Lalrokimi (49) d/o Sanglianthanga (L), Khatla South, Lalhmudiki (33) d/o Lalduhthanga, Khatla South leh, R Lalṭhakima (29) s/o R Lalhmingliana, Mission Vengthlang nia insawite an man. Heroin an hralhna pawisa leh an zawrh kualna motor taxi MZ-01 E-8520 an hrensak bawk.
3rd. Wednesday: Champhai SP hnuaia District Special Branch leh Champhai District Police-ten ruihhlo, heroin hawng 17 an man. Champhai Police-te hian an thu dawn bawhzuiin Zote dai, Ngur khaw panna kawngah he ruihhlo hi an man a, a neitu leh buaipuitute hi ramri pela an tlanchhiat hman avangin an ruihhlo tlansan chauh hi an man thei.
4th. Thursday: Mizoram Public Service Commission-in Combined Civil Service Exam result a tichhuak a, MCS leh MPS-ah mi 10 ve ve an tling.
5th. Friday: Lunglei SP thar Pu Zosangliana chuan Lunglei leh chhevel Veng hrang hrang 12 atangin VDP member-te kokhawmin SP’s Conference Hall, Lunglei-ah meeting pawimawh tak a neihpui a. He meeting-ah hian Lunglei SDPO Pu B.Laldingngheta pawh telin Dan hnuaia VDP te thuneihna leh an tih tur/tih loh turte inhrilhfiahna hun hman a ni.
6th. Saturday: Vaivakawn kâwna Luangmual lam leh Kanan Veng leh Seventhday Tlang lam panna kawng pengṭhuam tihzauh hna chu zawh fel a ni a; lirthei kal theiha hawn nghal a ni.
7th. Sunday: Bible Sunday a ni a, Bible Society of India-a tel kohhran pawl hrang hrangte’n an hmang. Bible Sunday pual hian Synod chuan inang tlanga hman turin thupui a siam a; kohhran pawl hrang hrangte chuan BSI pualin thawhlawm an la khawm bawk.
8th. Monday: National Highway 44-A kawngpui, Sihhmui leh Lengpui inkara Tlawng lei (bailey bridge), October 31, 2014-a chim chu dawh ṭhat leh a nih mek laiin a chim leh. Sihhmui leh Lengpui inkara Tlawng lei hi October 31, 2014 khan kawng siam hna thawktu SLT Infra Ltd. truck AS-24 C-2439-in a zawh laiin chim tawh a ni.
9th. Tuesday: Mizoram Presbyterian Kohhrana inkhawmpui lian ber, Synod Inkhawmpui vawi 91-na chu Mission Vengthlang Kohhran biak-inah palai lawm inkhawm a ṭan a ni. Synod Inkhawmpui thupui chu ‘Rinawmna’ tih a ni a, Rev. Zosangliana Colney-in a sawi ang. Inkhawmpui hi Pathianni zanah a ṭiak dawn a ni.
10th. Wednesday: Ni thum chhung awh tur Tourism department buatsaihin Tuirial Airfield-ah ‘Ṭhalfavang Kut 2014′ ṭan a ni a, chief minister Lal Thanhawla’n a hawng. CM chuan, kût chu nawmsip bàwlna leh nawm chenna hmun tur a nih loh thu sawiin, “Intihhlimna leh nuam siamna hun a ni,” a ti. Ṭhalfavang Kûtah hian aerosport te, bike circuit racing, aero modelling, painting exhibition, air rifle leh thal inkahsiakte tih a ni dawna; curtural show leh concert-te buatsaih a ni bawk ang.
11th. Thursday: Lunglawna Model English School chuan an kum 100-na, Centenary an lawm a, parliamentary secretary (Education) Joseph Lalhimpuia’n a hmanpui.
12th. Friday:Mizoram Premier League-ah champion thar kan hmu leh ta a, Samsung 3:16 Plan Solution MPL3 champion chu Aizawl FC an ni. Final second leg hmuhnawm takah Chanmari FC-in 3-2 in hnehna chang mah se, first leg-a Aizawl FC 1-0 an chak avangin belh khawmah 3-3 in an inhnehtawk. Penalty shootout-ah Aizawl FC 4-2 in an chak.
13th. Saturday: Chhimtuipui lui Darzokaia lei dawh mek chu hna thawh a nih mek laiin a chim a, mi 10 chuang chimpuiin, mi pakhat Fateh Mohammed (50), Matia Buru, Kolkata athi a, mi dang pakua an hliam bawk.
14th. Sunday: Synod Inkhawmpui, Mission Vengthlang Kohhran biak-ina neih chua tiak ta. He inkhawmpuiah hian probationary pastor ni mek mi 17-te chu pastor atan nemngheh an ni a, pro.pastor atana lak thar mi 26-te pawh dahngheh an ni bawk. Mizoram Synod hnuaiah hian presbytery 46, pastor bial 281, tualchhung kohhran 1,270, pastor 508, pro. pastor 53, kohhran upa 5,384, member 5,96,911, dan zawh kim 4,05,031, chhungkua 1,26,995 an awm a, kum 2013 leh 2014-a Synod Inkhawmpui inkarah nau piang 10,189 leh mitthi 3,398 an awm a ni.
15th. Monday: Khumtung Post Matric Union chuan Aizawl Civil Hospital-ah thisen unit 13 an pe a, a petute mipa 10 leh hmeichhia pathum an ni.
16th. Tuesday: MNF Dist. Hqrs. Lawngtlai chuan kum 2014 atan an party office an khar a, Exodus Day an hmang nghal bawk. He inkhawm, an party Vice President, Pu NC Nguntlunga kaihhruaiah hian an party President, Pu Lalramliana Kawlni chuan thu sawiin, kum 2014 chhunga Pathian hruaina avanga an party tluang taka a kal thei chu lawmawm a tih thu a sawi a, nakkum-ah Lai Autonomous District Council inthlanpui neih leh tur a ni tih sawiin, he inthlanna atanga rorelna an chan ngei theih nan an party mite chu inthlahdah lova tan la reng turin a fuih bawk. Lawngtlai Dist. MNF Hqrs. Office hi January ni 12-ah hawn leh a ni ang.
17th. Wednesday: Junior Comedian Search vawi hnihna chu tluang taka zawh a ta a; hetah hian J.Biakrinawma, Dinthar Veng, Aizawl chu pakhatna a ni.
18th. Thursday: Zokhumi (83) w/o J Lalsangzuala (L), Mission Veng chu Lalrempuia (36) Kulikawn chuan a that. Lalrempuia hi Pi Zokhumi te nau tho niin an sawi. Zokhumi hi Kristian Ṭhalai Pawl (KṬP) dintute zinga mi pawimawh ber pakhat a ni. Kum 1953-a KṬP din an rel aṭangin organising secretary niin, KṬP din a nih hnua secretary hmasa ber a ni.
19th. Friday: Cheng nuai 475 senga sak mek, Thingsulthliah-a vawk note tihpunna hmun, Piglet Multiplication Farm sak mek chu AH & Vety Minister, Pu C. Ngunlianchunga’n a tlawh a, he farm-ah hian vawkpui 200 vulh tum a ni a, kum 2015-2016 chhunga zawh hman tum a ni. He Farm dinna atan hian RKVY atangin sum hmuh a ni.
20th. Saturday: Mizoram Women Commission hotu, Vanlalawmpuii Chawngthu MLA chuan Central Jail-a Women Cell a tlawh a, Krismas leh Kumthar hlim taka hmang turin hmeichhe tang mekte duhsakna a hlan.
21st. Sunday: Presbyterian Kohhran Sunday School naupangte chuan kumin kum tluana Sunday School-a an zirlai an exam. Beginner Department leh Primary Department naupangten exam hi ka-a chhangin an bei a, Junior Department atanga Senior Department naupangte erawh chu ziakin an exam thung. Hetih lai hian Junior Department zirlai zingah pawh ka-a chhang exam hi an la awm nual a ni. Presbyterian Kohhran naupang Sunday School exam-ah hian ka-a chhang leh ziaka chhangte tan mark 85 hmu tling chin chu honours hmu phak an ni a, honours-a pass chinin lawmman an dawng thin a ni.
22nd. Monday: Mizote zinga thu leh hla lama miril kan neihte zinga mi leh Pastor hna thawk zinga rawngbawltu lar leh Kohhran tana thawhhlawk tak ni thin, Rev. ZT Sangkhuma (80), Zotlang, Aizawl chu an chenna inah Stroke a vangin a boral. A nupui Lalparliani leh a fate panga a kalsan.
23rd. Tuesday: Christmass a lo hnaih tak avangin Mizoram sorkar chuan Aizawl khawpuia bazaar kal turte tan a samkhai zawk nan Chanmari atanga Zodin thlengin chawhma dar sawm atanga tlai dar li thlengin No Vehicle Zone-a an puan chu hman tan a ni. He hun hi urlawk ni leh kumtawp ni pawhin hman a ni bawk ang.
24th. Wednesday: Vairengte IOC Veng a Pu Sanga (33) In kangah a fate 3 (pathum) an kanghlum a, pakhat dang chu na takin a kang hliam bawk. Pu Sanga (Bru) In hi a chung di, a chhuat leh a bang dap a ni.
25th. Thursday: Lal Isua Krista kan sual tlan tura khawvela a lo kalna champha a lo inher chhuak leh ta. Mizoram mipuite chuan hlim takin an hmang hlawm. He hun pual hian veng hrang hrang te chuan kum dang aia nasain an veng an cheimawi a; mipui an hip hle hlawm.
26th. Friday: Kolasib Venglai, AOC Venga Pi Lalbiakthangi in leh Pu Lalhlimpuia te in chu bungraw engmah chuh hman lohvin a kangral vek. Pi Lalbiakthangi u fapa te in Pu Lalhlimpuia te in atanga kangmei hi chhuak tan niin hmu hmasatu ten an sawi.
27th. Saturday: Chhingchip, Mualpui kawnah North Vanlaiphai tana Gas phur truck MZ01G 2085 chuan Zonuntluanga bike MZ06 5394 khalhtu chu a chil hlum. He chetsualna thlen dan hmu tute sawi dan chuan, “Truck nen an inpelh hma in Zonuantluanga hian bike hi a brake a, a tlu ta a, bike tlu tleng chuan truck ke a sut hnuah a sirlamah a in paih chhuak a, vanduaithlak takin Zonuntluanga erawhchu truck hnuaiah inbarh lut in, truck hian a nakah a chil ta a ni,” anti.
28th. Sunday: Aizawl to Champhai road Kawlkulh chhakah thlengthlawkthei (UFO) niawmtak chu hmuh a ni. He thil hi football khelmual tiat zet niin an sawi.
29th. Monday: Mizoram State Legislative Committee on Estimates chuan Zuangtui a Export and Import Business Training Centre sak mek leh Sairang ram chhunga Bamboo Technology Park hmunhma te an tlawh a. Heng hmun pahnih siamna leh enkawlna atana sum hmuh tawh atanga hmanralna hrang hrang te zirchianna neiin estimate nen a inmil em? tih te an endik.
30th. Tuesday: Uttarakhand Larsap, Dr. Aziz Qureshi chu sorkar laipuiin Mizoram Larsap atan a sawm. Sorkar-in an sawm dan ang chuan kum 2017 May thla thleng, Mizorama awm tura tih a ni. Hemi rual hian Meghalaya Larsap, Mizoram hmuitu, Dr. KK Paul chu Uttarakhand Larsap atan sorkar laipui chuan a sawn nghal a, ani hian Manipur Larsap nihna a hmui nghal ang.
31st. Wednesday: Khatla Peter street, PP John building opposite-a Petrol black-a zawrhna dawr chu a kang a, thi leh hliam an awmlo. Kangmei chhuah chhan hi an petrol stock-na barrel awmnaah naupang hoin halmawi an thlawhluh tir palh a, chutatang chuan a kang ta niin sawi a ni. Petrol kang a nih avangin thelh mih mai a harsa hle a, truck trip hniha an phuh hnuah pawh kangmei hi a rem mai hleithei lova, foam an hman leh hnuah mei hi a mit thei ta chauh nia sawi a ni.]]>


c: text/html

text:
Kan Mizo zirlaite chophur nan US a zirlaite lehkha zir dan chanchin tlem i thlirho teh ang u. US ah chuan high school (pawl 12) an graduate a, college an luh hian an seilenna hmuna university/college kai hi an tum lo tlang pui a. An seilenna hmunah college tha tak pawh awm mahse, hmun hla takah emaw state danga college kai hi mi tamtak tih dan a ni. Mahse September 11, 2001 a New York khawpuia Wold Trade Center Tower pahnih misualin thlawhna a an sutchhiat atang kha chuan state danga lehkha zira chhuak an tlem ta deuh niin an sawi.
Zirlaiten nu leh pate chawmhlawm nih an duh lo va. Mahni kea dingin lehkha an zir thin. Tanpui ngai nih an duh lo va, anmahni hringtu nu leh pate ngei tanpui nih pawh an duh lo em em thin. Nu leh paten an fate college zirlai an puih dan ber chu pawisa fai an puk tir thin, bank a loan kan puk ang deuh hian. Tichuan, an graduate a hlawh an neih that deuh hunah an in rul leh thin. Chuti a nih loh leh nu leh paten an fate tet lai atangin an fate lo len huna college an kaina tur sum tlem te te a khawl/invest an neih sak thin. Chutiang ti thei lo nu leh pa pawh an tam em em.
Engpawh nise, fate college admission fee, tution fee, in luah man leh ei leh in tur, zin vahvelna a senso zawng zawng bakah pocket money thlenga in chawmhlawm tawp ang chi kha chu a awm ve lo. An ni chuan mahni ke a din theih leh mite tanpui ngai lo nih theih hi an in zirtir nasa a. Chu chu an seilen pui a, an nun pui bawk. Keini chuan tanpuitu neih that hi kan intihtheih pui ve thung thin a ni lawm ni?
Lehkha an chhiar nasa. Class lehpeka zir tur an lo chhiar lawk vek thin. Class an neih hian chutia an lo chhiar lawk sa chu an sawiho ang lek chauh a ni tawh thin. Zir tur chhiar lawk ve lo tan chuan sawihona a bo deuh hu a, thiante aia hnufual mai a awl khawp.
Zirtirtuten class chhungah zawhna siamna hun an hawng tam a. Zirlaiten zawhna an siam tam a. Sawiho nan hun an hmang tam em em thin. Zirtirtute an inti zahawm renrun lem lova, lecture chauh kha an hna a nih loh zia an hria a, inhawng takin zirlaite an dawr thin. Zirlaiten zirtirtute an nel em em a, an hmingin an ko ve mai. Chu chu zirtirtute duh dan zawk pawh a ni. An first name ngatin. Mahse high school leh a hnuai lam zawngah chuan Mr. or Mrs. an last name hmaah dahin an inko thin thung.
Zirlaiten lehkha an ziak tam em em. Paper project/assignment neuh neuh a tam. Keini lam aia lehkha an ziah tam dan sawifiah nan India rama Bible college thenkhata an lehkha ziah dan nen han tehkhin lawk ila. India rama Bible college thenkhat a B. D. graduate-na atana research paper kum pui lingleta an sual, kum tawpa an ziah zawh chauh thin ang kha an ni chuan thlakhatah pakhat ang vel an ziak tlangpui. Mahse major a zirin lehkha ziak tam leh ziak tam lo an awm bawk.
Zirlaiten part-time or full-time in hna an thawk a. Student loan-te an puk bawk a. Sorkar laipuiin college zirlaite tan kum tin pawisa fai tlem a thlawna pek a nei thin bawk. Chutiang chuan nu leh pate tanpui ngai lovin lehkha an zir thin. Amaherawh chu college an zir zawh meuh chuan student loan leh credit card avangin leiba an nei ve teuh thin. Mahse an degree phu tawk hna an han hmu leh a, hlawhte an lo nei tha ve tan deuh a, an student loan-te an rul ve leh tak tak thin.
Zirlaiten library-ah hun an hmang tam em em a. Weekend-a han party ve bawk bawk tawk chu lo awm thin mahse zirlaiten hun awl an nei tlem em em a. Pathianni chawhnuahte hian library-ah va kal ila, zirlaite hi tul em emin an lo phu mur mur thin. Hna thawk chunga lehkha zir chu hun awl a tlem duh em a ni. Mahse lehkha zir chunga hna thawk lo chu mi tlemte an ni thung si. Hna nei lo nih hrim hrim hi thil zahthlak leh mi nikhualo nihna a ni.
Lehkha zir lai hian hna hi thawh loh tur emaw ka lo ti thin a. Ka kum hnihna thlengin hna thawk lovin ka zir a. Ka kum hnihna tawp lamah part-time a thawh tur hna ka han zawng tan ve ta a. Ka classmate pakhat hnenah intithei takin hna thawh tan ka tum tawh thu leh hna ka zawn tan tawh thu ka han sawi a. Mahse hna pahnih a neih thu min lo hrilh ve thung a. Zahthlak ang reng khawp mai. Part-time a hna thawh tur zawn chu intihtheih pui chi vak a ni lo.
Similar Posts:
- MZU Sports-ah buaina chhuak leh ta!
- Ka Hrilh Hriat Hmaih!
- Mizoram Pawn – Ka thil huat te
- MZP in sikul naupang inchei dan ngaimawh
- My parent vs Myself

robotstxt: allowed

filter: keep